**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Ιανουαρίου 2021, ημέρα Πέμπτη και ώρα 9.20΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών: «Καθορισμός του εύρους της αιγιαλίτιδας ζώνης στη θαλάσσια περιοχή του Ιονίου και των Ιονίων Νήσων μέχρι το Ακρωτήριο Ταίναρο της Πελοποννήσου».    (2η συνεδρίαση).

Στη συνεδρίαση παρέστησαν ο Αναπληρωτής Υπουργός Εξωτερικών, κ. Μιλτιάδης Βαρβιτσιώτης, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Βρυζίδου Παρασκευή Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Κατσώτης Χρήστος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι καλή σας μέρα.

Ξεκινά η δεύτερη συνεδρίαση, η επεξεργασία του σχεδίου νόμου του Υπουργείου των Εξωτερικών για τον καθορισμό του εύρους αιγιαλίτιδας ζώνης στο Ιόνιο και στα Ιόνια Νησιά μέχρι το ακρωτήριο Ταίναρο.

Βρίσκεται εδώ από το Υπουργείο Εξωτερικών ο Αναπληρωτής Υπουργός Εξωτερικών, κύριος Μιλτιάδης Βαρβιτσιώτης. Καλημέρα, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Καλημέρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πριν δώσω το λόγο στους Εισηγητές και Ειδικούς Αγορητές των κομμάτων, θέλετε να πάρετε το λόγο να πείτε κάτι;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Όχι.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Κύριε Πρόεδρε δεν θα μας ρωτήσετε τι θα ψηφίσουμε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**Στην προηγούμενη πρώτη συνεδρίαση στο τέλος όταν επιβεβαιώναμε την θέση των κομμάτων επί του νομοσχεδίου εκείνη την ώρα ήταν κάπου απασχολημένος ο κ. Λοβέρδος ως εκπρόσωπος του Κινήματος Αλλαγής.

Κύριε Λοβέρδο επί της αρχής, λοιπόν, του νομοσχεδίου, τι ψηφίζετε;

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Όπως και στην αγόρευσή μου είχα ρητά αναφέρει, ψηφίζουμε «ναι».

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ψηφίζει «ναι» το Κίνημα Αλλαγής.

Τον λόγο έχει ο Ειδικός Αγορητής της Ελληνικής Λύσης, κ. Αντώνης Μυλωνάκης για την ψήφιση επί της αρχής.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):**Κύριε Πρόεδρε, όπως είπα και στην αγόρευση, ψηφίζουμε θετικά επί της αρχής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε και η Ελληνική Λύση ψηφίζει θετικά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Προχωράμε, λοιπόν, με τον Εισηγητή της Πλειοψηφίας, κύριο Αναστάσιο Χατζηβασιλείου.

**ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ(Εισηγητής της Πλειοψηφίας):** Καλημέρα. Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι πολύ σημαντικό και ενθαρρυντικό το γεγονός ότι οι πολιτικές δυνάμεις της χώρας τοποθετήθηκαν επί του παρόντος νομοσχεδίου με απόλυτη υπευθυνότητα και ωριμότητα.

Η επέκταση της αιγιαλίτιδας ζώνης στο Ιόνιο στα 12 ναυτικά μίλια είναι ένα ζήτημα εθνικής σημασίας. Η Νέα Δημοκρατία χαιρετίζει τη συναίνεση που επιτεύχθηκε κατά την προχθεσινή συζήτηση. Το νομοσχέδιο αυτό λειτουργεί και θα μπορέσει να λειτουργήσει ως βάση για την καλλιέργεια της εθνικής συνεννόησης σε μείζονα και κρίσιμα εθνικά ζητήματα. Σε ορισμένες παρατηρήσεις της Αντιπολίτευσης θα επανέλθω στην δεύτερη ανάγνωση, αύριο, όμως, επειδή πολύς λόγος έγινε για τις προσεχείς διερευνητικές επαφές Ελλάδας και Τουρκίας θα ήθελα να αναφέρω το εξής. Η Κυβέρνηση δεν κάνει συμφωνίες πίσω από κλειστές πόρτες. Οι διερευνητικές επαφές είναι ένα άτυπο προδιαλογικό φόρουμ καταγραφής θέσεων, αντιθέσεων, προθέσεων και διαφωνιών και η θεματολογία θα συνεχίσει να αφορά τη μοναδική μας διαφορά είτε τον καθορισμό ΑΟΖ και υφαλοκρηπίδας,ενώ η όλη διαδικασία καθορίζεται, σαφώς, από το Διεθνές Δίκαιο και μόνον.

Ναι, οι διερευνητικές επαφές θα έχουν δυσκολίες, όμως, αρχικά, ας δώσουμε χώρο στη συζήτηση.

Η Κυβέρνηση της Νέας Δημοκρατίας θα προσέλθει με αυτοπεποίθηση και με ισχυρά νομικά «όπλα στη φαρέτρα» της.

Τώρα επί των άρθρων του σημερινού νομοσχεδίου θα ήθελα να αναφέρω επιγραμματικά τα εξής.

Στο άρθρο 1 του σχεδίου νόμου προβλέπεται ότι ο νόμος εφαρμόζεται σε όλη την θαλάσσια περιοχή από το βορειότερο σημείο της Περιφέρειας των Ιονίων Νήσων μέχρι και το ακρωτήριο Ταίναρο στην Πελοπόννησο.

Στη δεύτερη παράγραφο διευκρινίζεται ότι η ανωτέρω περιοχή περιλαμβάνει τις ηπειρωτικές ακτές της Επικράτειας, καθώς και τα νησιά και τους βράχους της και όλα αυτά πάντα σύμφωνα με το άρθρο 121 της Σύμβασης των Ηνωμένων Εθνών της 10ης Δεκεμβρίου του 1982 για το Δίκαιο της Θάλασσας, η οποία κυρώθηκε με το ν. 2321/1995.

Η τρίτη παράγραφος του άρθρου 1 τονίζει ότι η Ελληνική Δημοκρατία επιφυλάσσεται για την άσκηση των αντιστοίχων δικαιωμάτων επέκτασης και στις λοιπές περιοχές της επικράτειάς της. Αυτά τα δικαιώματα, απορρέουν ξεκάθαρα από τη σύμβαση των Ηνωμένων Εθνών 10/12/82 η οποία αποτυπώνει πια και Διεθνές Εθιμικό Δίκαιο.

Το άρθρο 2 του σχεδίου νόμου, αναφέρει ότι στη συγκεκριμένη περιοχή το εύρος της αιγιαλίτιδας ζώνης και του υπερκείμενου εναέριου χώρου, καθορίζεται πλέον στα 12 ναυτικά μίλια και υπολογίζεται από τις γραμμές βάσης των ακτών. Στη δεύτερη παράγραφο του ίδιου άρθρου, ως γραμμή βάσης, για τη μέτρηση του εύρους της αιγιαλίτιδας ζώνης, χρησιμοποιείται η φυσική ακτογραμμή.

Όμως, με την επιφύλαξη των διατάξεων του π.δ.107/2020 περί κλεισίματος κόλπων και χάραξης ευθειών γραμμών βάσης. Τι σημαίνει αυτό πρακτικά, ότι οι γραμμές βάσης ενώνουν τα χερσαία άκρα που οριοθετούν έναν κόλπο, ο οποίος κλείνει και μετατρέπεται σε ζώνη απόλυτης εθνικής κυριαρχίας. Έτσι, λοιπόν, τα 12 ναυτικά μίλια, ξεκινούν να μετρούν από εκεί και όχι από τη στεριά. Αυτό, για παράδειγμα, συνέβη σε κόλπους όπως ο Αμβρακικό, ο Κορινθιακός, ο Μεσσηνιακός. Δηλαδή κατ’ εφαρμογή του άρθρου 10 της σύμβασης για το Δίκαιο της Θάλασσας, κλείνουν εκείνοι οι κόλποι όπου υπάρχουν εσοχές ή συστάδες νησιών. Στα υπόλοιπα σημεία, το εύρος των χωρικών υδάτων μετριέται από τη φυσική ακτογραμμή μας.

Επίσης, χαιρετίζουμε τη νομοτεχνική βελτίωση που προανήγγειλε προχθές ο Υπουργός Εξωτερικών, ο κ. Νίκος Γεώργιος Δένδιας. Η προσθήκη της φράσης «*ως εκάστοτε ισχύ*» είναι πολύ σημαντική, διότι με τον τρόπο αυτό εφόσον τροποποιηθεί στο μέλλον το π.δ.107, τότε αυτό θα έχει αυτόματη ισχύ.

Το άρθρο 3 του σχεδίου νόμου ορίζει ξεκάθαρα, όπως στην εσωτερική νομοθεσία γίνεται αναφορά σε αιγιαλίτιδα ζώνη και στο εύρος αυτής, νοείται ως προς την περιοχή που ορίζει το άρθρο 1, αιγιαλίτιδα ζώνη εύρους 12 ναυτικών μιλίων.

Στη συνέχεια, στο άρθρο 4, προβλέπεται ότι στη θαλάσσια περιοχή που ορίζει το άρθρο 1 του παρόντος νομοσχεδίου, αλλά και στα ύδατα της αιγιαλίτιδας ζώνης ανάμεσα στα 6 και στα 12 μίλια, μπορεί κατά παρέκκλιση του νομοθετικού διατάγματος 420, να επιτραπεί προσωρινά με κοινές αποφάσεις των Υπουργών Αγροτικής Ανάπτυξης και Τροφίμων αλλά και Περιβάλλοντος και για όσο χρονικό διάστημα το αποφασίσουν, η αλιεία από Κοινοτικά σκάφη, όπως αυτά καθορίζονται στον Κανονισμό της Ευρωπαϊκής Ένωσης 1380.

Και για να μην υπάρχει παρανόηση σε αυτό, αυτό το προσωρινό μέτρο αφορά όλους τους Κοινοτικούς αλιείς. Δηλαδή οι κοινές υπουργικές αποφάσεις θα ισχύουν ανεξαιρέτως για όλους. Όμως η τροποποίηση του αλιευτικού κανονισμού της Ευρωπαϊκής Ένωσης θα ενεργοποιήσει την αποτύπωση του πνεύματος της περσινής συμφωνίας Αθήνας και Ρώμης. Έτσι, λοιπόν, σε επόμενο στάδιο στην ουσία θα τερματιστεί η ανεξέλεγκτη αλιεία από τους Ιταλούς ψαράδες στην περιοχή και φυσικά θα τεθούν συγκεκριμένοι όροι και περιορισμοί.

Τέλος, στο άρθρο 5 του σχεδίου νόμου, ρυθμίζεται η έναρξη ισχύος του από τη δημοσίευσή του στην Εφημερίδα της Κυβερνήσεως.

Αγαπητές και αγαπητοί συνάδελφοι, πράγματι το παρόν νομοσχέδιο είναι ιστορικής σημασίας. Η επέκταση των χωρικών υδάτων στο δυτικό θαλάσσιο μέτωπο ενισχύει την εθνική μας κυριαρχία. Η ψήφιση αυτού ιστορικού νομοσχεδίου αποδεικνύει την αποφασιστικότητά μας, να εφαρμόσουμε ένα αδιαμφισβήτητο εθνικό δικαίωμα, που απορρέει από το Διεθνές Δίκαιο και μόνο.

Η Κυβέρνηση, όπως ειπώθηκε και πριν, θα αποφασίσει αντίστοιχη επέκταση και σε άλλες περιοχές λαμβάνοντας υπόψιν το εθνικό συμφέρον και μόνον. Πράγματι, η χρονική στιγμή της επέκτασης στο Ιόνιο είναι η καταλληλότερη από ποτέ. Έρχεται ως η τελική πράξη της διευθέτησης των εκκρεμοτήτων στην περιοχή μετά από δύο εξαιρετικά σημαντικές κυβερνητικές πρωτοβουλίες: την πρόσφατη συμφωνία οριοθέτησης θαλάσσιων ζωνών με την Ιταλία, αλλά και τη συνεννόηση με τη γειτονική μας Αλβανία, για παραπομπή του θέματος ΑΟΖ και υφαλοκρηπίδας στη διεθνή δικαιοσύνη στο επόμενο διάστημα.

Έτσι η ελληνική εξωτερική πολιτική εγκαταλείπει την περίοδο της αδράνειας. Η Ελλάδα δείχνει ξεκάθαρα τον δρόμο, για την ορθή εφαρμογή του Διεθνούς Δικαίου και, κυρίως, για τον υπεύθυνο και νόμιμο τρόπο διευθέτησης των εκκρεμοτήτων με γειτονικές χώρες. Η επέκταση των χωρικών υδάτων στο Ιόνιο Πέλαγος, μέχρι και το Ταίναρο στην Πελοπόννησο θα είναι σύντομα μια νέα πραγματικότητα και η χώρα διατηρεί στο ακέραιο το δικαίωμά της και για άλλες περιοχές, όπως και όταν το κρίνει εθνικά ωφέλιμο.

Επαναλαμβάνω, λοιπόν, τη θετική μας ψήφο στο παρόν νομοσχέδιο.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κι εμείς τον κ. Χατζηβασιλείου και παρακαλώ τον Εισηγητή της Μειοψηφίας, τον κ. Κατρούγκαλο, να έρθει στο βήμα.

Επειδή ερωτήθηκε, να διευκρινίσω ότι δεν έχει κατατεθεί καμία νομοτεχνική βελτίωση ως αυτή την ώρα. Περιμένουμε. Μόλις κατατεθεί, θα μοιραστεί, αμέσως, σε όλους τους συναδέλφους βουλευτές σε όλα τα Κόμματα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Θα κατατεθεί από τον κ. Υπουργό στην έναρξη της συζήτησης στην Ολομέλεια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ωραία, από ό,τι μας ενημέρωσε ο κ. Βαρβιτσιώτης, θα κατατεθεί από τον κ. Δένδια στην έναρξη της συζήτησης στην Ολομέλεια. Δηλαδή, προφανώς, την ερχόμενη Τρίτη.

Κύριε Κατρούγκαλε έχετε το λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Ευχαριστώ πολύ κ. Πρόεδρε.

Αναφέρθηκε προηγουμένως ο Εισηγητής της Νέας Δημοκρατίας σε μια νομοτεχνική βελτίωση, που δεν την έχουμε υπόψη μας. Θετικό είναι, να υπάρχουν νομοτεχνικές βελτιώσεις. Ο κ. Δένδιας αναφέρθηκε και στην ομιλία του σε άλλη μία, που αφορά στη δυνατότητα, να τροποποιείται το Προεδρικό Διάταγμα και με νόμο σε ό,τι αφορά στο κλείσιμο των ευθειών γραμμών κόλπου. Περιμένουμε, όμως, και παρακαλώ, κ. Υπουργέ, να μεταφέρετε στον κ. Δένδια και την αντίστοιχη μεταφορά της παρατήρησής μας για την ανάγκη να γίνουν κι άλλες βελτιώσεις, τις οποίες, επίσης, προφορικά είχε δεχθεί ο κ. Υπουργός και στις οποίες θα αναφερθώ και στη συνέχεια.

Οπωσδήποτε, είναι θετικό αυτό, που επεσήμανε ο φίλος εισηγητής της Νέας Δημοκρατίας ότι υπήρξε μια γενική συναίνεση, όπως πρέπει, να υπάρχει στα εθνικά θέματα γύρω από την ανάγκη, να εφαρμοστεί η τμηματική επέκταση των χωρικών υδάτων ξεκινώντας από το Ιόνιο. Δε νομίζω, όμως, ότι είναι θετικό ότι δεν υπήρξε η αναγκαία αυτοκριτική εκ μέρους του Κυβερνητικού Κόμματος, για την τοποθέτηση που είχε με έντονο δημαγωγικό τρόπο, όταν είχε ανακοινωθεί ως πρωτοβουλία της Κυβέρνησης ΣΥΡΙΖΑ η συγκεκριμένη πολιτική. «Μεγάλη ζημιά, γιατί χωρίζει το Ιόνιο από το Αιγαίο» έλεγε τότε ο νυν Υπουργός Ανάπτυξης, κ. Γεωργιάδης, ενώ σωστά είπε ο Υπουργός, κ. Δένδιας, ότι μεγαλώνει η χώρα, ο τότε Τομεάρχης Εξωτερικών της Νέας Δημοκρατίας έλεγε «με πρωτοφανή επιπολαιότητα χωρίζουν τη χώρα στη μέση». Δεν είναι κακό, να επανέρχεται επί το ορθό διορθώνοντας μια λανθασμένη θέση σε ένα πολιτικό Κόμμα. Νομίζω, όμως, ότι βοηθά τη δημοκρατία και την ειλικρίνεια και την ποιότητα του πολιτικού διαλόγου, να τοποθετείται επί των λαθών που είχε κάνει.

Αυτό είναι ιδιαίτερα σημαντικό στην εξωτερική πολιτική διότι, δεν είναι μεμονωμένο στίγμα στον τρόπο με τον οποίο διεξάγει την πολιτική της η Ν.Δ. στον τομέα της εθνικής πολιτικής. Η πολεμική της περιόδου των Πρεσπών και η προσπάθεια να αξιοποιηθεί μικροκομματικά ένα θέμα της εξωτερικής πολιτικής, είναι στην ίδια κατεύθυνση.

Έχοντας πει αυτά, και κυρίως, επειδή βρισκόμαστε μπροστά σε ένα νέο κεφάλαιο των ελληνοτουρκικών σχέσεων θα ήθελα να παρακαλέσω τον παρόντα Υπουργό να μας δώσει ορισμένες διευκρινίσεις, για την εξέλιξη των διερευνητικών επαφών και του περιβάλλοντός του πολιτικού στο οποίο εκτυλίσσονται. Εμείς, είμαστε υπέρ του διαλόγου ως μοναδική λύση, ως μοναδικό τρόπο λύσης της μίας και μοναδικής διαφοράς που έχουμε για την οριοθέτηση των Οικονομικών Θαλασσίων Ζωνών, που μπορεί να φτάσει στην Χάγη.

Προϋπόθεση για την ποιότητα αυτού του διαλόγου όμως είναι, αφενός να έχει ως βάση αποκλειστικά το Διεθνές Δίκαιο και όχι την προβολή ισχύος που επιχειρεί η Τουρκία και η ατζέντα του, να καθοριστεί όπως ήταν πάντοτε καθορισμένη, όχι επί θεμάτων κυριαρχίας όπως επιχειρεί πάντα να το διευρύνει η τουρκική πλευρά. Και η βούλησή μας να προσέλθουμε στο διάλογο, πρέπει να συνοδεύεται από την αποφασιστική μας στάση να αποκρούουμε κάθε προσπάθεια προς το αντίθετο της γνωστής πολιτικής ισχύος της Άγκυρας.

Θα ήθελα λοιπόν, να πληροφορήσει την Εθνική Αντιπροσωπεία ο κ. Υπουργός, αν πραγματοποιήθηκε διάβημα, το θεωρώ αυτονόητο αλλά δεν έχουμε ακόμα ανακοίνωση από το Υπουργείο Εξωτερικών, για την παρενόχληση ακταιωρού του Λιμενικού Σώματος για την οποία θριαμβολόγησε η αρμόδια υπηρεσία της Τουρκίας, η στρατοακτοφυλακή της Τουρκίας λέγοντας, ότι με ελιγμούς απομάκρυναν από τα τουρκικά χωρικά ύδατα τη συγκεκριμένη ακταιωρό. Θα ήθελα, λοιπόν, να πληροφορηθώ πότε έγινε το συγκεκριμένο διάβημα στην τουρκική πλευρά.

Επίσης, επειδή υπάρχουν θέματα που πολλές φορές τα μαθαίνουμε από τουρκικές πηγές και δεν έχουμε αντίστοιχη ενημέρωση από το ελληνικό Υπουργείο, θα ήθελα να γνωρίζω αν υπάρχει πράγματι όπως ανέφερε το Τούρκος Υπουργός Εξωτερικών εδώ και καιρό πρόταση που μετέφερε ο πρωθυπουργός Ράμα, να γίνει συνάντηση των δύο Υπουργών Εξωτερικών στα Τίρανα και πώς τοποθετείται σχετικά το ελληνικό Υπουργείο Εξωτερικών.

Έχοντας πει αυτά, οι παρατηρήσεις που έχω επί των άρθρων, έγκειται κυρίως στο άρθρο 2. Εδώ ο Υπουργός, δέχθηκε κατ’ αρχήν και προφανώς αναμένοντας και τις τοποθετήσεις των υπηρεσιακών παραγόντων, να προστεθεί στο άρθρο 2, το ότι η συγκεκριμένη οριοθέτηση της αιγιαλίτιδας δεν θα πάρει υπόψη και τον κανόνα του Διεθνούς Δικαίου για τη μέση γραμμή εκεί που λόγω του στενού εύρους της θαλάσσιας περιοχής δεν μπορεί να εκτείνεται μέχρι τα 12 μίλια η αιγιαλίτιδα.

Οι βασικές παρατηρήσεις που είχα κάνει όμως, ήταν στο άρθρο 4, για το οποίο είχα δηλώσει ότι αν δεν τροποποιηθεί δεν μπορεί να ψηφιστεί από εμάς. Και αυτό χωρίς να θέτουμε αυτή τη στιγμή σε αμφισβήτηση τον συμβιβασμό που έγινε με την ιταλική πλευρά να παραχωρηθούν σε αυτήν δικαιώματα αλιείας, χωρίς τον κανόνα αμοιβαιότητας. Είχαμε ασκήσει κριτική σ’ αυτό το συμβιβασμό όταν συζητήθηκε η Συμφωνία για την ΑΟΖ, ενόψει όμως των ειδικών συνθηκών την ανάγκη, δηλαδή, να αντιμετωπιστεί το Τουρκολιβυκό Σύμφωνο είχαμε υπερψηφίσει αυτή τη Συμφωνία. Θεωρούμε, λοιπόν, δεδομένο αυτό το συμβιβασμό μολονότι δίνει χαρακτηριστικά «λεόντειας» συμφωνίας με συγκεκριμένο θέμα στην Ιταλία.

Σε κάθε περίπτωση όμως δεν μπορούμε να πάμε στο συμβιβασμό αυτό, δεδομένων αυτών των επαχθών χαρακτηριστικών που έχει για τη δική μας πλευρά. Άρα, είχα πει δύο πράγματα.

Το πρώτο είναι, ότι δεν πρέπει να γίνεται η γενική και αόριστη αναφορά, ότι οι Υπουργικές αυτές αποφάσεις θα ισχύουν προσωρινά. Τι σημαίνει προσωρινά; Πρέπει να προσδιοριστεί χρονικά. Η συμφωνία των δύο πλευρών ήταν, ότι από κοινού θα απευθυνθούν στην Ευρωπαϊκή Επιτροπή, ώστε τη μελλοντική τροποποίηση του Κανονισμού που θα γίνει το 2022 να αποτυπωθούν τα συμφωνηθέντα. Άρα, αντί να ορίζεται αορίστως να επιτραπεί σε προσωρινή βάση, θα πρέπει να τεθεί να επιτραπεί μέχρις ότου τροποποιηθεί ο σχετικός Κανονισμός της Ευρωπαϊκής Ένωσης.

Δεύτερο και σημαντικότερο, αποτυπώνεται στο κείμενο, ότι με αποφάσεις του Υπουργού Αγροτικής Ανάπτυξης και Τροφίμων -ακούω τώρα- ότι θα υπάρχει νομοτεχνική βελτίωση και περιβάλλοντος και δεν έχουμε καμία αντίρρηση ως προς αυτό, θα δοθούν τα δικαιώματα αυτά σε όλους τους αλιείς όλων των χωρών της Ευρωπαϊκής Ένωσης. Και αυτό είναι λογικό, γιατί οι κανόνες ανταγωνισμού που επικρατούν και μάλιστα έχουν πλήρωση νομοθετική ισχύ, δεν θα επέτρεπαν να δώσουμε δικαιώματα σε αλιείς μόνο μιας χώρας της Ευρωπαϊκής Ένωσης, αν δεν έχουμε δώσει ανάλογα δικαιώματα και στους αλιείς άλλων χωρών, μέχρις ότου τροποποιηθεί ο Κανονισμός μπορεί να το ρυθμίζει διαφορετικά.

Όμως ακούσαμε από τον κύριο Βορίδη, ως επίσημη κυβερνητική πολιτική και μάλιστα με ισχυρή δόση θριαμβολογίας, ότι η συμφωνία μας με τους Ιταλούς, την οποία δεν την έχουμε δει αποτυπωμένη σε κανένα κείμενο, δεν υπάρχει στα κείμενα που δόθηκαν στα κόμματα, ούτε στα κείμενα που παρουσιάστηκαν στη Βουλή, έχει συγκεκριμένους περιορισμούς ως προς τα δικαιώματα των Ιταλών αλιέων, που μας δεσμεύουν, όπως προανέφερα.

Έχει δηλώσει δηλαδή, ο κ. Βορίδης, ότι αφορούν μόνο ένα τύπο αλιεύματος την κόκκινη γαρίδα και ότι υπάρχει συγκεκριμένος περιορισμός των πλοίων που μπορούν να ασκούν τα δικαιώματα αυτά. Εκ δύο πράγματων, λοιπόν, ένα εάν ισχύει αυτό που είπε ο κ . Βορίδης, ως τότε Υπουργός Αγροτικής Ανάπτυξης, επαναλαμβάνω θριαμβολογώντας, ότι έτσι βελτιώνεται η κατάσταση, για τους Έλληνες αλιείς σε σχέση με το προηγούμενο καθεστώς. Αυτό πρέπει να αποτυπωθεί στο νόμο. Οι Υπουργικές αποφάσεις που θα εκδοθούν, θα πρέπει να θεωρούν αυτό ως δεδομένο, πολύ περισσότερο που τώρα επεκτείνουμε αυτό το δικαίωμα στους αλιείς όλων των κρατών της Ευρωπαϊκής Ένωσης, μέχρις ότου τροποποιηθεί ο Κανονισμός.

Εάν, δεν υπάρχει παρόμοια συμφωνία, αυτό προφανώς είναι μεγάλο πολιτικό πρόβλημα, όχι για τον κύριο Βορίδη, συνολικά για την Κυβέρνηση. Δεν μπορεί να ασκείται και σε αυτή την περίπτωση για λόγους εσωτερικής κατανάλωσης ένα θέμα εξωτερικής πολιτικής.

Επομένως, περιμένω από τον κύριο Υπουργό, να μας πει, ποιο από τα δύο ισχύει. Έλεγε την αλήθεια ο κ . Βορίδης, οπότε γιατί δεν αποτυπώνεται αυτό στο κείμενο, ή δεν έλεγε την αλήθεια; Αυτά, λοιπόν, είχα να σας πω και για το άρθρο 4.

Προφανώς η πολιτική μας τοποθέτηση επί του συνόλου του νομοσχεδίου και επί των άρθρων είναι αυτή που προανέφερα. Δική μας πολιτική πρωτοβουλία που έσπασε χρόνια αδράνειας και στο συγκεκριμένο αυτό τομέα στο πλαίσιο της λογικής της μη λύσης το να περιμένουμε να δούμε τι θα γίνει να « να κλωτσήσουμε το τενεκεδάκι» παρακάτω είναι και περιμένουμε με την ίδια σοβαρότητα που αντιμετωπίζουμε εμείς αυτό το εθνικό ζήτημα, να τοποθετηθεί και η Κυβέρνηση.

Σας ευχαριστώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κύριο Γιώργο Κατρούγκαλο.

Παρακαλώ να έρθει στο βήμα, ο Ειδικός Αγορητής του Κινήματος Αλλαγής, ο κύριος Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του Κινήματος Αλλαγής):** Καλημέρα, κυρίες και κύριοι. Πριν ξεκινήσω την τοποθέτησή μου, στην κατ’ άρθρων συζήτηση, θέλω να κάνω μία παρατήρηση που είναι σχετική με ένα θέμα σοβαρό εξωτερικής πολιτικής σοβαρό που αφορά την πατρίδα μας, αλλά και το ελληνικό έθνος και αφορά το Κυπριακό. Μου κάνει εντύπωση να το βλέπω γραμμένο, γιατί την εκτίμηση την είχαμε κάνει, να αποτυπώνει ο Τούρκος Υπουργός Εξωτερικών σε σχέση με το Κυπριακό, την θέση πια της Τουρκίας για την λύση των δύο κρατών. Όσοι έχουμε μεγαλώσει, διαμορφωθεί ως πολίτες και ως πολιτικοί και με βάση το Κυπριακό ως θέμα κατοχής και εισβολής, πραγματικά αναλογιζόμαστε ποια θα είναι η εξέλιξη αυτού του προβλήματος, αφού δεν λύθηκε το κυπριακό όταν πια μετά τις ψευτοεκλογές στα κατεχόμενα κυριάρχησε ο πολιτικός εκείνος ο οποίος μιλούσε για λύση δύο κρατών, αυτό αλλιώς λέγεται διχοτόμηση. Τώρα πια και η Τουρκία ρητά και απερίφραστα, μιλάει για λύσεις δύο κρατών. Είναι αιφνιδιαστικό να το διαβάζεις. Να το περιμένεις από όσα είχαν γίνει στην προεκλογική περίοδο στα κατεχόμενα και από όσα έκανε ο ίδιος ο Πρόεδρος Ερντογάν στην Αμμόχωστο, είναι απολύτως λογικό. Το να το βλέπεις γραμμένο, στη δική μου περίπτωση, χτυπάει πάρα πολύ άσχημα.

Είναι δεδομένο, κυρίες και κύριοι, ότι όλες οι αποφάσεις του Οργανισμού Ηνωμένων Εθνών που αφορούν το Κυπριακό η λύση του οποίου θα στηριχθεί στην διζωνική ομοσπονδία, νομίζω ότι πάνε περίπατο. Ενώ πάνε περίπατο και για το Κυπριακό η Τουρκία ανενόχλητη, σε σχέση με την Ευρωπαϊκής Ένωσης κάνει αυτά που κάνει πραγματικά ανενόχλητη. Είναι ένα πρόβλημα να ξεκινούν οι διερευνητικές επαφές, που καλώς ξεκινούν το είπα και στην πρώτη μου ομιλία προχθές, αλλά το πλαίσιο σε ότι αφορά τα προβλήματα που μας απασχολούν και το κυπριακό που μας απασχολεί πάρα πολύ, το πλαίσιο να το βάζει η τουρκική πλευρά με αυτό τον τρόπο. Όχι το πλαίσιο των διερευνητικών, αλλά το ευρύτερο πολιτικό πλαίσιο. Αντίθετα, ακούστηκε πάρα πολύ θετικά η δήλωση του Στέιτ Ντιπάρτμεντ των Ηνωμένων Πολιτειών, ότι δηλαδή είναι θετικό το ότι ξεκινούν οι διερευνητικές επαφές για τις θαλάσσιες ζώνες. Ο προσδιορισμός δηλαδή από το Αμερικανικό Υπουργείο Εξωτερικών του θέματος των διερευνητικών επαφών σύμφωνα με τη διεθνή νομιμότητα και σύμφωνα κατ’ ακολουθία με την ελληνική θέση.

Έρχομαι τώρα στα τέσσερα άρθρα του σχεδίου νόμου. Το πέμπτο είναι η έναρξη ισχύος. Κυρίες και κύριοι βουλευτές, όπως και στην προηγούμενη ομιλία μου, σήμερα εγκαινιάζεται νομοθετικά η αλλαγή μιας γραμμής πλεύσης. Αγαπητέ φίλε Γιώργο Κατρούγκαλε, προσβάλλεται με αυτόν τον τρόπο διπλωμάτες και πολιτικούς που έχουν δώσει μάχες. Δεν είναι από την πλευρά του ΣΥΡΙΖΑ και του κ. Κοτζιά, μια διακοπή μιας περιόδου αδράνειας. Είναι η διακοπή πραγματικά μιας γραμμής πλεύσης, είναι άλλο πράγμα. Διότι συζητώντας αυτές τις μέρες, και με αφυπηρετήσαντες διπλωμάτες το λένε αυτό, λένε ότι επικρατούσε η λογική ή παντού ή πουθενά. Δηλαδή, ότι αν κάνεις τμηματική επέκταση της κυριαρχίας σου στα 12 ναυτικά μίλια μόνο σε μια πλευρά της χώρας και δεν την κάνεις αλλού αυτό σημαίνει εξ αντιδιαστολής ότι εκεί δεν θα το κάνεις. Υπήρχε μία σταθερή πολιτική επί πολλές δεκαετίες. Ήταν αιφνιδιαστικός ο τρόπος με τον οποίο ανακοινώθηκε από την προηγούμενη κυβέρνηση, στη διαδικασία παράδοσης παραλαβής από τον κ. Κοτζιά, η αλλαγή της γραμμής πλεύσης, αλλά εμείς την κρίνουμε θετική. Κρίνουμε θετικό, σήμερα, ότι το συγκεκριμένο σχέδιο νόμου εφαρμόζει αυτήν την πολιτική.

Έρχομαι τώρα στο άρθρο 1 και στο άρθρο 2 του σχεδίου νόμου, όπου η τμηματική επιλογή, στο Ιόνιο δηλαδή, δημιουργεί έντονο προβληματισμό, γιατί αφήνεται απέξω η Κρήτη. Και από τη λακωνική ομιλία του Υπουργού των Εξωτερικών - που το κάνει πια συστηματικά ο κ. Βαρβιτσιώτης - όταν πρόκειται για ζητήματα θαλασσίων ζωνών και στην περίπτωση των Συμφωνιών Ιταλίας και Αιγύπτου που απασχολούσε και σήμερα, οι ομιλίες του στη Βουλή είναι πολύ λιγότερες απ’ τις ομιλίες των εκπροσώπων της αντιπολίτευσης. Έχει κάνει μία καλή παρατήρηση ο κύριος Κατρούγκαλος ότι και η Αιτιολογική Έκθεση του σχεδίου νόμου θα μπορούσε να είναι ένα επιστημονικό εργαλείο. Να μη διαβάζουμε τα συγγράμματα. Να διαβάζουμε την Αιτιολογική Έκθεση. Είναι ένα πινακάκι. Δεν θέλετε να μιλάτε. Αυτή είναι η γραμμή. Γιατί δεν θέλετε να μιλάτε; Ποιο είναι το πρόβλημα; Εν προκειμένω δεν το βλέπω. Γιατί δικαιώνονται οι φωνές που επιμένουν στην αντιδιαστολή και λένε ή παντού ή πουθενά. Λένε γιατί όχι η Κρήτη. Τμηματική ναι. Μετά την παράνομη Συμφωνία Τουρκίας – Λιβύης, η τμηματική Συμφωνία με την Αίγυπτο ήταν σωστή απάντηση. Αν δεν υπήρχε η Συμφωνία Τουρκίας – Λιβύης, δεν θα ήταν σωστή απάντηση. Αυτή είναι η εθνική στρατηγική πια. Πήγαμε με την Ιταλία σε ΑΟΖ. Πήγαμε με την Αίγυπτο τμηματικά. Πάμε στα 12 μίλια τώρα με τον τρόπο που πάμε στο Ιόνιο. Και η απορία είναι γιατί μόνο στο Ιόνιο; Γιατί δεν πάτε λίγο παρακάτω;

Είμαι έτοιμος να συζητήσω και διαφοροποιήσεις μέσα στην τμηματική για να μπορώ να καταλάβω επιχειρήματα. Υπάρχουν επιχειρήματα. Δηλαδή, η Κρήτη εν όλω ή τμήματα της Κρήτης; Μπορώ να μπω σε αυτή τη συζήτηση με αξιοπρέπεια. Γιατί αυτή δεν αλλοιώνει τη βασική κυριαρχική θέση της χώρας που προκύπτει από το ίδιο το Διεθνές Δίκαιο. Αναντίρρητα ότι η επέκταση των ναυτικών μιλίων από 3 ή 6 στα 12 είναι αναυθαίρετο κυριαρχικό δικαίωμα κάθε παράκτιου κράτους του Οργανισμού Ηνωμένων Εθνών.

Είναι, λοιπόν, δεδομένο για μένα ότι αφού πάμε σε μια λογική, σήμερα οριοθετούμε αυτό, αλλά δεν απαλλοτριώνεται το δικαίωμά μας αύριο το πρωί να επεκτείνουμε τα 12 μίλια και στο νότιο της χώρας και στο Αιγαίο. Και επειδή μιλάω και για το Αιγαίο - δεν θα ασχοληθώ περισσότερο - θέλω να σημειώσω ότι είναι παραμύθι ότι αν επεκτεινόταν τα χωρικά μας ύδατα στο Αιγαίο στα 12 μίλια, θα γινόταν το Αιγαίο λίμνη. Μπορεί πράγματι ένα μεγάλο μέρος του Αιγαίου να ανήκει πια στην ελληνική επικράτεια, με την έννοια που η κυριαρχία αυξάνεται, αλλά η αβλαβής διέλευση είναι κανόνας του Διεθνούς Δικαίου. Πολύ - πολύ συγκεκριμένος και πολύ λεπτομερώς ρυθμισμένος στο Δίκαιο της θάλασσας από την ίδια τη Συνθήκη για το Δίκαιο της θάλασσας, κατά βάση. Γιατί, η αβλαβής διέλευση είναι διέλευση πρώτον και είναι και αβλαβής διέλευση κατά δεύτερο λόγο. Διέλευση των πάντων. Και όταν λέμε των πάντων υπάρχουν και θέματα εδώ που έχουν προκαλέσει συζητήσεις και παντώς αβλαβείς. Δηλαδή, να μην προσβάλλεται η δημόσια τάξη του κυρίαρχου κράτους, να μην γίνονται προσπάθειες δια της διελεύσεως να προσβληθεί η ειρήνη και η ασφάλεια του κράτους στα ύδατα του οποίου περνάει ένα πλοίο. Αυτοί οι κανόνες εξειδικεύονται και εξειδικεύονται με πολύ λεπτομερή τρόπο από το ίδιο το Δίκαιο της θάλασσας.

Συνεπώς, τα επιχειρήματα της Τουρκίας εδώ είναι παραμυθένια. Όποιος ξέρει τα στοιχειώδη πράγματα που οφείλει ένας βουλευτής να ξέρει για το Δίκαιο της θάλασσας, νομίζω αντλεί και τις απαντήσεις πάρα πολύ σοβαρά και με έναν τρόπο αναντίρρητο. Γιατί, κυρίες και κύριοι Βουλευτές, μου έχει τύχει στις διεθνείς μας δραστηριότητες ως πολιτικός, να λέω το Διεθνές Δίκαιο, γιατί ήταν είναι μια φρασεολογία την οποία μεταχειριζόμουν ως πολίτης πριν γίνω πολιτικός. Μόλις, όμως, συνάντησα την Τουρκία σε διάφορα διεθνή fora, έλεγα εγώ Διεθνές Δίκαιο, λένε και αυτοί Διεθνές Δίκαιο. Δεν έχει πια κανένα νόημα ο όρος εάν δεν ξέρεις τις εννοείς.

Δεν έχει κανένα δικαίωμα ο όρος αν δεν ξέρεις τι εννοείς, γιατί και η τουρκική διπλωματία είναι σοβαρή διπλωματία, έχουν και αυτοί μια δυνατότητα να αντλούν επιχειρήματα από την δική τους πρακτική και να τα δίνουν με τη δική τους ερμηνεία των κανόνων του διεθνούς δικαίου. Προσχηματικά οπωσδήποτε, καταφανώς με τρόπο αστήρικτο βέβαια, αλλά, δεν φτάνει να λες διεθνές δίκαιο στο λέει και ο άλλος, πρέπει να πεις τι ακριβώς εννοείς. Ο κύριος Δένδιας λοιπόν, για να κλείσω τα θέματα του άρθρου 1 και του άρθρου 2, δεν προσέθεσε κάτι με την ομιλία του και στην αρχή της προχθεσινής συνεδρίασης και στο τέλος. Εγώ περίμενα ότι θα μιλούσε πολύ ώρα αλλά μίλησε περίπου 7 με 8 λεπτά και κοιτάξτε να δείτε το να επικαλείσαι την παράγραφο 2 του άρθρου 1 ότι δηλαδή ανά πάσα στιγμή μπορεί να κάνεις αυτό που κυριαρχικά έχεις δικαίωμα να κάνεις, και να μην το έγραφε η παράγραφος 2 του άρθρου 1 το ίδιο θα ήταν. Συμβολικός είναι ο ρυθμιστικός εδώ νομοθέτης, το έχεις από το διεθνές δίκαιο το δικαίωμα αυτό το να το λες εδώ καλό είναι δεν είναι κακό, δεν λέω ότι είναι κακό αλλά πάντως δεν είναι η απάντηση στο ερώτημα που θέτουμε εμείς γιατί όχι η τμηματική αυτή ρύθμιση να περιλάβει και την Κρήτη, την Κρήτη ενδεχομένως και εν μέρη έτσι σε πρώτη φάση.

Θα μείνω λίγο στο άρθρο 2 γιατί έκανε μια ενδιαφέρουσα παρατήρηση ο κύριος Κατρούγκαλος και την δέχτηκε ο Υπουργός για το όπως εκάστοτε ισχύει το θέμα του ΠΔ. Νομίζω ότι είναι καλό περιμένουμε να το δούμε δεν είναι η ρύθμιση αυτή χωρίς νόημα. Απλώς να πω για τα πρακτικά ότι πρέπει να προσέξουμε λίγο τι εννοούμε όταν λέμε ΠΔ του 2020 σχετικά με τις γραμμές βάσης και τα εσωτερικά ύδατα και τα λοιπά θέματα. Ας του ρίξετε μια ματιά, ας του ρίξουν μια ματιά και όλοι οι συνάδελφοι που δεν είναι σήμερα εδώ, είναι στο φάκελο μας, διότι θα καταλάβουμε πώς ακριβώς, γίνεται ο προσδιορισμός των γραμμών βάσης, με ποια μέθοδο γίνεται το κλείσιμο των κόλπων. Νομίζω ότι είναι πάρα πολύ χρήσιμο κανείς αυτό να το δει, και μια και το λέω το να λέει ο Υπουργός ότι για την Κρήτη, κάνουμε τεχνική μελέτη ακόμη, εμένα δεν με πείθει και γιατί δεν με πείθει, δεν με πείθει γιατί αυτό μου είχε πει και σε μια κατ’ ιδίαν συνάντηση και το δέχτηκε εδώ πριν από δυόμισι μήνες. Ωραία. Πόσο καιρό θέλουν αυτές οι τεχνικές μελέτες. Εγώ δεν βιάζομαι, αλλά γιατί έπρεπε να έρθει σήμερα αυτό το σχέδιο νόμου και μετά από κάποιους μήνες το άλλο. Και όταν θα αρχίσουν οι διερευνητικές επαφές, δεν θα είναι δυσκολότερο θα μου πεις δεν έχει καμία σχέση, κατά το διεθνές δίκαιο καμία απολύτως καμία, μα δεν θα δώσει επιχειρήματα ότι δεν δείχνεις καλή διάθεση στην άλλη πλευρά. Δεν το λέω γιατί είναι έτσι, ανά πάσα στιγμή μπορούμε να ασκήσουμε το κυριαρχικό μας δικαίωμα, αλλά για λόγους τακτικής το αναφέρω αυτό. Είναι η καλύτερη τακτική μέθοδος ή δεν είναι Το επαναλαμβάνω.

Τώρα σε ότι αφορά το άρθρο 3 περί εσωτερικής νομοθεσίας, δεν νομίζω ότι υπάρχει ειδικό πρόβλημα η διάταξη αυτή είναι αυτονόητη. Σε ότι αφορά το άρθρο 4. Η διατύπωση περί αλιέων από άλλα κράτη μέλη της Ευρωπαϊκής Ένωσης είναι σωστή, σε κάθε νομοθετική παρέμβαση που κάνουμε που αφορά πολίτες της Ένωσης και στα δικαιώματά τους, δεν μπορείς να λες ναι στους Ιταλούς όχι στους Γάλλους ενοποιείς την ρύθμιση σου για όλους, παρότι γνωρίζεις ότι ενδιαφέρον έχουν εν προκειμένω οι Ιταλοί. Θυμάμαι από τη συζήτηση που κάναμε για τις θαλάσσιες ζώνες επ’ ευκαιρία της σύμβασης με την Ιταλία, να λέμε εδώ ότι θα ήταν λάθος να δεχόμασταν το επιχείρημα της Ιταλίας περί ιστορικότητας της άσκησης του δικαιώματος από την πλευρά των Ιταλών, γιατί αφενός θα είχαμε πρόβλημα με την Ε.Ε. αφετέρου δεν υπάρχουν ιστορικότητες εδώ, όπου μια χώρα ασκεί κυριαρχία επαναλαμβάνω ασκεί κυριαρχία, και όχι να ασκεί τα κυριαρχικά της δικαιώματα ότι βούλεται παράγει. Δηλαδή εδώ που είναι τα χωρικά μου ύδατα, επιτρέπω επειδή έτσι το κρίνω κυριαρχικά, στον Α΄ στον Β΄ να ασκεί μια συγκεκριμένη οικονομική δραστηριότητα, που δεν διαταράσσει την κυριαρχία μου γιατί έτσι εγώ το εκτιμώ ως Κυβέρνηση και ως Βουλή, η οποία έρχεται να εγκρίνει μια πράξη της Κυβέρνησης.

Κλείνω λοιπόν και την κατ’ άρθρων παρέμβαση του κόμματός μου του Κινήματος Αλλαγής, με αυτές τις σκέψεις.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε τον κ. Λοβέρδο.

To λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Γεώργιος Μαρίνος.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.) :** Ευχαριστώ κύριε Πρόεδρε. Καλημέρα σε όλους.

Στη χθεσινή συνεδρίαση της Επιτροπής Άμυνας και Εξωτερικών, θέσαμε, επί της ουσίας, τις θέσεις του Κομμουνιστικού Κόμματος της Ελλάδας για την αντιλαϊκή πολιτική της Κυβέρνησης της Νέας Δημοκρατίας και σταθήκαμε, ιδιαίτερα, στα προβλήματα που προκαλεί στο λαό μας, η πολιτική της εμπλοκής στους ιμπεριαλιστικούς σχεδιασμούς. Στα επικίνδυνα σχέδια που υλοποιούν στην περιοχή μας, στην ευρύτερη περιοχή, διεθνώς, οι Ηνωμένες Πολιτείες, το ΝΑΤΟ και η Ευρωπαϊκή Ένωση. Πολιτική της εμπλοκής που συνεχίζει η Κυβέρνηση, σύμφωνα με τις βάσεις που είχαν βάλει και οι προηγούμενες κυβερνήσεις και της ίδιας της Νέας Δημοκρατίας και του ΠΑΣΟΚ και του ΣΥ.ΡΙΖ.Α..

Καυτηριάσαμε την αποστολή Ελληνικών Ενόπλων Δυνάμεων στο εξωτερικό, σε ευρωατλαντικές αποστολές, τόσο στον Περσικό Κόλπο, όσο και στην Αφρική. Καυτηριάσαμε την απόφαση αποστολής του πυραυλικού συστήματος PATRIOT στη Σαουδική Αραβία, που είναι, σχεδόν, σε πολεμική αναμέτρηση με το Ιράν και σημειώσαμε, ότι η κίνηση αυτή είναι με απόλυτο τρόπο επικίνδυνη. Όπως σημειώσαμε, πολλές φορές, ότι οι συμφωνίες της Ελληνικής Κυβέρνησης, για παράδειγμα, με τα Ηνωμένα Αραβικά Εμιράτα και η συνυπογραφή κειμένου περί αμυντικής αμοιβαίας συνδρομής, εμπλέκει τη χώρα ακόμα και σε πολεμικές περιπέτειες.

Τονίζουμε, κυρίες και κύριοι βουλευτές και σήμερα, ότι οι στρατηγικές αυτές επιλογές, που εμπλέκουν τη χώρα μας σε πολέμους και επεμβάσεις, δεν μπορούν να ξεπεραστούν από την επέκταση της αιγιαλίτιδας ζώνης στα 12 μίλια στην περιοχή του Ιονίου Πελάγους, η οποία, σημειώσαμε, βεβαίως, όσον αφορά στην επέκταση, ότι προβλέπεται από τη Διεθνή Σύμβαση για το Δίκαιο της Θάλασσας και συγκεκριμένα, από το άρθρο 3.

Σημειώσαμε, επίσης, ότι για την επέκταση της αιγιαλίτιδας ζώνης, μπορούν μόνο να χειροκροτούν οι ενεργειακοί όμιλοι που, ήδη, έχουν θέσει υπό έλεγχο τα ενεργειακά οικόπεδα, που προσδοκούν οφέλη, ενώ ο λαός μας θα συνεχίσει να ανεβαίνει τον Γολγοθά του και να αντιμετωπίζει την κυβερνητική επίθεση σε βάρος της υγείας, της ζωής του, των δικαιωμάτων του.

Αυτή είναι η ουσία. Και παρότι τα κανάλια των μεγάλων συμφερόντων και απολογητές της κυρίαρχης πολιτικής, δεν μπαίνουν στον κόπο να αναφερθούν στις συγκεκριμένες θέσεις του Κ.Κ.Ε., εμείς θα συνεχίσουμε να ενημερώνουμε το λαό και να αποκαλύπτουμε το μύθο περί ομοψυχίας. Γιατί αυτός ο μύθος επιδιώκει τη χειραγώγηση, τον αφοπλισμό των εργαζομένων.

Γνωρίζετε ότι το Κομμουνιστικό Κόμμα δεν έδωσε και δεν πρόκειται να δώσει συναίνεση στην πολιτική που υπηρετεί τα συμφέροντα των μεγάλων οικονομικών ομίλων, τη γεωστρατηγική αναβάθμιση των συμφερόντων της αστικής χώρας και εμπλέκει την Ελλάδα στους ιμπεριαλιστικούς σχεδιασμούς.

Κυρίες και κύριοι, τοποθετηθήκαμε χθες στην Επιτροπή και θα μιλήσουμε και στην Ολομέλεια, όπου θα θέσουμε όλα αυτά τα ζητήματα, που αφορούν τις σοβαρές εξελίξεις στην περιοχή μας.

Για τις διερευνητικές συνομιλίες Ελλάδας Τουρκίας, που αναφέρθηκαν και προηγούμενοι ομιλητές, έχουμε εκφράσει την ανησυχία μας. Ασφαλώς όλα τα κράτη συζητούν και θα συζητούν μεταξύ τους. Είναι αναγκαίο να εξετάζονται προβλήματα σε κάθε περιοχή, αλλά είναι γεγονός ότι η τουρκική κυβέρνηση έχει θέσει πολύ επικίνδυνα ζητήματα. Επιδιώκει συζήτηση εφ’ όλης της ύλης και προωθεί στόχους που αφορούν, για παράδειγμα, την αποστρατικοποίηση 16 εκ των 23 νησιών, Έχει θέσει ζητήματα αμφισβήτησης κυριαρχίας και κυριαρχικών δικαιωμάτων και οι θέσεις αυτές συντονίζονται με σχέδια των Αμερικανών και της Ευρωπαϊκής Ένωσης, για σχέδια περί συνεκμετάλλευσης του Αιγαίου και της Ανατολικής Μεσογείου. Ενώ είναι γεγονός ότι το ΝΑΤΟ δεν αναγνωρίζει εθνικά σύνορα στο Αιγαίο, γιατί προσδοκά να έχει ανεμπόδιστη δική του παρουσία και να το αξιοποιεί ως πεδίο δικών του επιχειρησιακών σχεδίων.

Επειδή, τέθηκε στη συζήτηση και το ζήτημα του Κυπριακού, θέλουμε να πούμε ότι πρέπει να σκεφθεί και ο λαός μας και βεβαίως, ο Κυπριακός λαός, σαράντα έξι χρόνια κατοχής και η Κύπρος είναι κράτος μέλος της Ευρωπαϊκής Ένωσης με στρατηγικές σχέσεις με τους Αμερικανούς και το ΝΑΤΟ, δίνοντας ακόμη και πολιτικοστρατιωτικές διευκολύνσεις, όμως η κατοχή παραμένει. Στο έδαφος και αυτής της κατάστασης έχουμε εκφράσει τη μεγάλη μας ανησυχία, γιατί είναι φανερό, κατά τη γνώμη μας, ότι με την εμπλοκή των Αμερικανών και των Ευρωπαίων προωθείται σχέδιο συνομοσπονδιακής λύσης, η Κύπρος πάει για διχοτόμηση. Δεν ξέρω αν θα είναι χυδαία, κυνική διχοτόμηση δύο κρατών σύμφωνα με το σχεδιασμό του Τατάρ, του επικεφαλής της περιοχής των Κατεχομένων, ή θα είναι ένας συμβιβασμός που θα προκύπτει μέσα από τη Διζωνική, Δικοινοτική Ομοσπονδία με χαρακτηριστικά συνομοσπονδιακής λύσης. Όποιος έχει μελετήσει διαχρονικά το Κυπριακό γνωρίζει ότι από τα πρώτα χρόνια της δεκαετίας του ΄60 και στην πορεία, όταν τέθηκε το θέμα της Διζωνικής, Δικοινοτικής Ομοσπονδίας, η τουρκική πλευρά και η τουρκοκυπριακή πλευρά ερμήνευσαν τη διζωνική, δικοινοτική ομοσπονδία σαν διαχωρισμό δύο κρατών και από αυτή την άποψη σήμερα χρειάζεται να γίνει μία ουσιαστική και ανοιχτή συζήτηση. Δεν συμφωνούμε με την άποψη που λέει ότι η Ελλάδα δεν μπορεί να εμπλακεί σε αυτή τη συζήτηση.

Βεβαίως είναι ανεξάρτητο κράτος η Κύπρος, αλλά η Ελλάδα είναι σε μια περιοχή που βράζει, που οξύνονται ιμπεριαλιστική ανταγωνισμοί και αντιθέσεις και ανά πάσα στιγμή ενδιαφέρει το λαό μας μια λύση. Και τι λύση θα είναι αυτή που θα προωθηθεί στο κυπριακό;

Τώρα, όσο αφορά στην κατ’ άρθρων συζήτηση. Θέλουμε να αναφερθούμε, κυρίως, στο άρθρο 4 του νομοσχεδίου, που δίνει τη δυνατότητα να ψαρεύουν αλιευτικοί στόλοι κρατών μελών της ευρωπαϊκής ένωσης μέσα στην ελληνική αιγιαλίτιδα ζώνη. Στην νεοκαθορισμένη ή νεοκαθοριζόμενη αιγιαλίτιδα ζώνη και στα έξι μίλια, σε περιοχή δηλαδή, κυριαρχίας της χώρας.

Το θέμα της αλιείας το είχαμε θέσει και στη συζήτηση της σύμβασης, για την οριοθέτηση των θαλάσσιων ζωνών μεταξύ Ελλάδας και Ιταλίας.

Τότε είχαμε ασκήσει κριτική, για τη μειωμένη επήρεια στα διαπόντεια νησιά και στους Στροφάδες και είχαμε σημειώσει και γι’ αυτό είχαμε καταψηφίσει και γι’ αυτό, αλλά και γιατί η Ελλάδα παραχωρεί στη γειτονική χώρα το δικαίωμα να ψαρεύουν ιταλικά αλιευτικά, σύγχρονα μεγάλα ιταλικά αλιευτικά σκάφη, που ανήκουν σε μονοπώλια του κλάδου μέσα στην ελληνική ζωή.

Το θέμα επανέρχεται και με αυτό το νομοσχέδιο και το δικαίωμα που δίνεται σε αλιευτικού στόλους κρατών μελών της ευρωπαϊκής ένωσης, κύριε Υπουργέ, δίνεται κατά παρέκκλιση του άρθρου 59 του νόμου 2538 του 97.

Ο νόμος αυτός προβλέπει ότι στην αιγιαλίτιδα ζώνη του ελληνικού κράτους επιτρέπεται κατ’ εξαίρεση ύστερα από άδεια που χορηγείται από το Υπουργείο Γεωργίας σε υπηκόους τρίτων χωρών, να αλιεύουν, υπό τον όρο ότι παράλληλα είναι δυνατή η αλιεία στην αιγιαλίτιδα ζώνη αυτών των χωρών με πλοία ελληνικής σημαίας και πλοιοκτησίας, μετά από διακρατική συμφωνία.

Η διάταξη αυτή, που θέτει το ζήτημα της αμοιβαιότητας, δεν αναφέρεται στο παρόν νομοσχέδιο και θέλουμε να ρωτήσουμε αν το Υπουργείο Εξωτερικών θα προβληματίζεται για μια σχετική προσθήκη.

Θέλουμε να πούμε, ότι η κοινή αλιευτική πολιτική της ευρωπαϊκής ένωσης έχει επιφέρει οδυνηρές συνέπειες στους Έλληνες ψαράδες. Ιδιαίτερα στους μικρούς ψαράδες. Τα στοιχεία δείχνουν ότι από το Γενάρη του 2013, μέχρι το Δεκέμβρη του 2019, ο αλιευτικός στόλος, ο ελληνικός αλιευτικός στόλος μειώθηκε κατά 3.330 σκάφη, κατά 17,5% και η αλιευτική ικανότητα κατά 31%. Και επαναλαμβάνω, οι μικροί ψαράδες δέχτηκαν πολύ ισχυρό πλήγμα. Και η διάταξη αυτή, η ρύθμιση αυτή, που περιέχει το νομοσχέδιο που εξετάζουμε, θα επιφέρει ακόμα πιο οδυνηρές συνέπειες.

Επαναλαμβάνω τέλος, ότι το Κ.Κ.Ε. συνυπολογίζοντας όλα αυτά τα στοιχεία, τοποθετήθηκε με «παρών» στη χθεσινή συνεδρίαση και βεβαίως, θα τοποθετηθεί με «παρών», χωρίς να δίνει καμία συναίνεση και στην Ολομέλεια.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Βρυζίδου Παρασκευή Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Κατσώτης Χρήστος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, τον κύριο Μαρίνο. Τον λόγο έχει ο Ειδικός Αγορητής της Ελληνικής Λύσης, ο κύριος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Καλημέρα σε όλους. Κυρία Πρόεδρε, κυρίες και κύριοι συνάδελφοι, κύριε Υπουργέ, κατ’ αρχάς, προτού ξεκινήσω την ομιλία μου για την επέκταση της αιγιαλίτιδας ζώνης από τα 6 στα 12 ναυτικά μίλια στην περιοχή του Ιονίου, που είναι μία πραγματικά, όπως είπαν προηγουμένως και οι συνάδελφοι, μία τμηματική επέκταση, πρέπει να ξεκαθαρίσουμε ορισμένα πράγματα.

Είπε ο Εισηγητής της Νέας Δημοκρατίας, ο κ Χατζηβασιλείου, ότι ξεκινούν οι διερευνητικές επαφές. Θέλω να ρωτήσω. Οι διερευνητικές επαφές, κύριε Υπουργέ πότε αποφασίστηκε ότι πρέπει να ξεκινήσουν, γιατί μέσα στην αίθουσα αυτή είμαστε και μέλη του Εθνικού Συμβουλίου Εξωτερικής Πολιτικής; Ενημερώθηκε κανένας και ερωτάω τον κ. Κατρούγκαλο, τον κ. Λοβέρδο, για το θέμα των διερευνητικών επαφών;

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Αυτή είναι πάγια εθνική πολιτική.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Πρώτον, αυτή δεν είναι καμία πάγια εθνική πολιτική, κύριε Κατρούγκαλε. Ρώτησα αν ενημερώθηκε το Εθνικό Συμβούλιο Εξωτερικής Πολιτικής ότι πρόκειται να ξεκινήσουν διερευνητικές επαφές; Όχι, δεν ενημερωθήκαμε.

Δεύτερον, οι διερευνητικές επαφές αυτή την περίοδο, που η Τουρκία μας προκαλεί καθημερινά εδώ και δέκα μήνες, έχουν δείξει σημεία καλής πίστης, για να μπορέσει η Ελλάδα να καθίσει στο τραπέζι των ερευνών και απ' ότι μαθαίνω θα αρχίσουν και οι στρατιωτικού τύπου επαφές για τα μέτρα οικοδόμησης εμπιστοσύνης;

Και πάλι ερωτώ, κύριε Υπουργέ, αλλά και τον Εισηγητή της Νέας Δημοκρατίας.

Ποια είναι η ατζέντα των διερευνητικών επαφών;

Είναι η ατζέντα, η οποία μας λέει η Κυβέρνηση ότι εμείς δεν λέμε τίποτε άλλο, δεν συζητούμε τίποτε άλλο, εκτός από την ΑΟΖ και την υφαλοκρηπίδα στην Ανατολική Μεσόγειο;

Είναι αυτό, το οποίο ισχυρίζεται ο κύριος Τσαβούσογλου, από το πρωί μέχρι το βράδυ και δεν του απαντάει το Ελληνικό Υπουργείο Εξωτερικών, ότι τα θέματα, τα οποία έχουν μπει από την περίοδο του 1975 και εντεύθεν και κυρίως μετά τη Συμφωνία - κύριε Χατζηβασιλείου και επειδή είστε πολιτικός επιστήμων και διεθνολόγος, τα γνωρίζετε πολύ καλά - μετά τη Συμφωνία της Μαδρίτης, δεν είναι μόνο αυτά μέσα στις 5.000 σελίδες πρακτικών που υπάρχουν, έτσι είπε ο Υπουργός Εξωτερικών της Τουρκίας.

Δυστυχώς, το τελευταίο χρονικό διάστημα με εκπλήσσει. Εγώ, τουλάχιστον, δεν το γνώριζα παλιότερα, δεν είχα ασχοληθεί, βεβαίως και τόσο πολύ. Δεν είναι δυνατόν να ενημερώνεται η ελληνική κοινή γνώμη και κυρίως το Κοινοβούλιο, οι βουλευτές από τον Τούρκο Υπουργό Εξωτερικών για το τι συμβαίνει στις συνομιλίες, οι οποίες έρχονται να ξεκινήσουν, έστω και άτυπα για τις διερευνητικές επαφές, μέχρι να μπούμε στις συνομιλίες των Υπουργών Εξωτερικών.

Είναι αυτό, το οποίο, λέει ο κ. Τσαβούσογλου; Δηλαδή, η ιδιοκτησία 16 νησιών είναι αυτό, το οποίο, ισχυρίζεται καθημερινά για την αποκρατικοποίηση των νησιών του Αιγαίου;

Είναι οι μειονότητες;

Είναι τα 10 ναυτικά μίλια ο εναέριος χώρος;

Ή Είναι μόνο ΑΟΖ και υφαλοκρηπίδα;

Πρέπει να ξεκαθαριστεί.

Νομίζω ότι αυτή την ώρα που η Τουρκία προσπαθεί διπλωματικά, διότι ο ψευτοτσαμπουκάς, τον οποίον εφάρμοζε μέχρι τώρα, σταμάτησε προς το παρόν, αλλά θα ξαναρχίσει, όπως είπε ο ίδιος ως Υπουργός των Εξωτερικών μετά τον Ιούνιο, αφού περατωθούν και αυτές οι συνομιλίες, που έχουν δώσει το dead line. Θα ξαναρχίσει πάλι το ίδιο τροπάριο η Τουρκία, εάν η Ελλάδα δεν καθίσει να συμφωνήσει.

Δηλαδή, de facto και de jure, εμείς πρέπει να συμφωνήσουμε σε αυτά, τα οποία, θέλει η Τουρκία;

60 γύροι διερευνητικών επαφών και ξεκινάει τώρα να πει τι;

Λάθος και έγκλημα αυτό, κύριε Υπουργέ.

Η Τουρκία προσπαθεί να μπει πάλι στα σαλόνια της Ευρωπαϊκής Ένωσης.

Προσπαθεί να πάρει χρήματα από την Ευρωπαϊκή Ένωση.

Κύριε Υπουργέ, λέγατε συνεχώς για τις κυρώσεις.

Χθες, κύριε Υπουργέ, μάθαμε ότι τα έψαλε για τα καλά, έτσι, τουλάχιστον, δόθηκε από το Υπουργείο Εξωτερικών, ότι παραπονέθηκε εντόνως ο κ. Δένδιας στον κ. Ντι Μάιο, ότι δεν μας υποστήριξε η Ιταλία στο θέμα των κυρώσεων.

Εμείς όμως παραχωρούμε τα πάντα, σε όλους. Έχουμε μία ανοιχτή αγκαλιά με όλους. Και το δεύτερο: τι συμβαίνει με με την Ελλάδα και την Κύπρο; Έχουμε διαχωρίσει τη θέση μας; Δεν ακούμε τίποτα πλέον εδώ και καιρό ότι η Ελλάδα συμπαρίσταται στην Κύπρο. Τι θέλουμε, δηλαδή; Τα τετελεσμένα; Μήπως έχετε συμφωνήσει κύριοι της Νέας Δημοκρατίας για δυο κράτη; Εάν έχετε συμφωνήσει, να μας το πείτε και να το ξέρει και ο ελληνικός λαός. Διότι η Κύπρος είναι Ελλάδα και η Ελλάδα έχει ελληνική δύναμη στην Κύπρο, στρατιωτική και είναι μία από τις εγγυήτριες δυνάμεις. Έχουμε παρατημένη την Κύπρο στην τύχη της;

Αυτά όλα θα τα δούμε. Πάντως, εξ αρχής σας λέω ότι αυτό, το οποίο πάτε να ξεκινήσετε και που το στηρίζετε με τόση θέρμη, τις διερευνητικές επαφές, είναι λάθος και μάλιστα μεγάλο, πρώτον, τούτη τη στιγμή και δεύτερον, χωρίς συγκεκριμένη ατζέντα. Είναι λάθος και σταματήστε το. Σταματήστε να κάνετε πλέον αυτά τα τρομερά λάθη. Το είπα και προηγουμένως.

Πάμε τώρα στα δικά μας, στην αιγιαλίτιδα ζώνη, την οποία από το 1977 θα μπορούσαμε να την έχουμε κάνει. Καμία κυβέρνηση δεν την έχει κάνει, καμία δεν τόλμησε. Αλλαγή γραμμή πλεύσης την ονόμασε ο κ. Λοβέρδος προηγουμένως, σε παρατήρηση του κυρίου Κατρούγκαλου, την αλλαγή του τρόπου σκέψης, αυτό το οποίο, τουλάχιστον, είχε ο κύριος Κοτζιάς ετοιμάσει. Και εγώ ρωτώ ευθέως και τον Εισηγητή του ΣΥΡΙΖΑ, τον κ. Κατρούγκαλο, τον οποίον βλέπω μπροστά μου, γιατί αφού ήταν έτοιμα τα προεδρικά διατάγματα, όπως λέει, κύριε Κατρούγκαλε, ο κύριος Κοτζιάς και μάλιστα με επέκταση, γιατί εσείς δεν συνεχίσατε…

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Γιατί το άρθρο 27 του Συντάγματος θέλει ειδικό νόμο, με ειδική πλειοψηφία.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Άρα, λοιπόν, ο κ. Κοτζιάς ήταν εκτός τόπου και χρόνου. Αυτό μας λέτε. Είχαμε έναν Υπουργό των Εξωτερικών, ο οποίος δεν ήξερε τι έκανε. Αυτό λέτε, κύριε Κατρούγκαλε. Όταν μου λέτε ο κύριος Κοτζιάς επέμενε ότι με προεδρικό διάταγμα και εδώ είναι και ο Πρόεδρος της Βουλής κ. Βούτσης. Δεν είναι δυνατόν. Άρα, λοιπόν, σημαίνει κάτι άλλο. Μπορεί ο κ. Κοτζιάς…

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Μπορείτε να διαβάσετε το άρθρο 27 του Συντάγματος μόνος σας. Είναι από τα πράγματα που δεν χρειάζεται συζήτηση.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Μα, αυτό δεν λέτε τώρα;

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Όχι, όχι το λέω τώρα…

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ότι ο κ. Κοτζιάς έκανε έγκλημα, όταν πήγε να το περάσει με προεδρικά διατάγματα. Μα, κύριε Κατρούγκαλε, αγαπητέ μου κύριε Κατρούγκαλε, σας παρακαλώ πάρα πολύ. Είναι αδιανόητα αυτά τα πράγματα που λέτε τώρα. Πετάτε έξω τον κ. Κοτζιά. Ό,τι έκανε ο Κοτζιάς ήταν λάθος λέτε. Διότι έπρεπε να το φέρει με νόμο και το έφερε με προεδρικό διάταγμα. Αυτό καταλαβαίνω εγώ, ο απλός Έλληνας πολίτης με το μέσο νου. Εκτός αν εννοείτε κάτι άλλο.

Πάμε τώρα στην Κυβέρνηση. Κύριε Εισηγητά της Νέας Δημοκρατίας, επιμένω επειδή είστε διεθνολόγος, πολιτικός επιστημών και είστε και από τους ανθρώπους, επειδή προέρχεστε από τας Σέρρας, είστε από τους ανθρώπους που βγαίνατε στο πεζοδρόμιο με όλους τους Βουλευτές της Νέας Δημοκρατίας και κάνατε τους μακεδονομάχους για το σκοπιανό και τώρα μία χαρά σας ήρθε το «Βόρεια Μακεδονία». Πηγαίντε να πάρετε ψήφους από Θεσσαλονίκη. Είδατε τι έγινε και χθες με το πανό στο γήπεδο του ΠΑΟΚ. Θα σας παίρνουν με τις πέτρες, διότι αυτά που λέγατε, κάνατε τα αντίθετα ακριβώς και ο ελληνικός λαός δεν μας βάζει, επειδή είστε νέος Βουλευτής, όχι μόνο σαν και εμένα νέος Βουλευτής στη Βουλή, αλλά και νέος άνθρωπος, έχετε πολλά χρόνια σταδιοδρομίας μπροστά σας και δεν μπορώ να βλέπω νέους ανθρώπους, νέα παιδιά, να λένε σήμερα όχι στο όνομα Μακεδονία, είμαι μακεδονομάχος, τσολιάδες όλοι και ξαφνικά να μπαίνετε μέσα και να λέτε τι ωραία, τι καλά, Βόρεια Μακεδονία. Παραδώσατε γλώσσα, τα πάντα. Αυτά κάνετε. Αυτά κάνετε και τώρα. Και να σας πω και κάτι άλλο, κύριε Χατζηβασιλείου και επιμένω σε σας, διότι είστε ένα νέο παιδί και είστε έντιμος -σας βλέπω- όταν ο ΣΥΡΙΖΑ προσπάθησε να περάσει αυτό το εγκληματικό λάθος, όπως λέει ο κ. Κατρούγκαλος, του κυρίου Κοτζιά, που το έφερε με προεδρικό διάταγμα, τότε βγήκατε στα κεραμίδια και τι λέγατε; Εδώ τα έχω όλα. Για να μην αρχίζουμε και διαβάζουμε, ο κύριος Κουμουτσάκος «η επιλεκτική επέκταση των χωρικών υδάτων έγινε πρόχειρα και αποσπασματικά», «είναι εθνικά επιζήμια». Όλο έτσι λέτε.

Τι κουβέντες είναι αυτές;

Απίστευτες κουβέντες, απίστευτες. Κι έρχεται ο ελληνικός λαός και πιστεύει σ’ αυτά τα ψέματα και τα παραμύθια.

Ο κ. Βενιζέλος, «λάθος που εγκυμονεί μεγάλους κινδύνους η επέκταση της αιγιαλίτιδας ζώνης εκτός του Αιγαίου».

Ο κ. Βενιζέλος, συνταγματολόγος, ο άνθρωπος που κυβέρνησε την Ελλάδα.

Κύριοι της Νέας Δημοκρατίας, κύριε Υπουργέ, βέβαια εσείς δεν φταίτε αλλά θα τ’ ακούσετε κι εσείς τώρα, έρχεται ο κ. Γεραπετρίτης και λέει «6 ναυτικά μίλια είναι προς το Αιγαίο».

Άρα, δηλαδή, το Αιγαίο είναι θάλασσα ειδικού σκοπού;

Εάν είναι θάλασσα ειδικού σκοπού, να μας το πείτε. Άλλο καθεστώς στο Ιόνιο, άλλο καθεστώς στο Κρητικό Πέλαγος, το οποίο, λέτε, θα το φέρετε, λέει, τώρα.

Γιατί δεν ήρθε όλο μαζί, σαν ένας νόμος;

Τουλάχιστον, να το κλείσουμε εκεί. Ούτε αυτό. Ένα ένα, τμηματικά τμηματικά, σαν τους κλέφτες πάμε. Όταν ψηφίζατε ΑΟΖ, με ευκολία και αποκλειστική οικονομική ζώνη, σας είχαμε προειδοποιήσει, η συμφωνία αυτή, με τη μερική επήρεια των Διαπόντιων Νήσων στο 70% και των Στροφάδων στο 32%, θα ακολουθήσουν δεινά.

Και έγινε αυτό, ακολούθησε η συμφωνία με την Αίγυπτο.

Αλλά το είχατε προσχεδιάσει, κύριε Υπουργέ. Σου λέει, να πάμε στην Ιταλία, να πάμε, στη συνέχεια στην Αίγυπτο και στο τέλος καταλήγουμε στην Τουρκία, να τα βρούμε στον 25ο – 26ο μεσημβρινό.

Αυτή τη φορά, όμως, δεν ξέρω αν ο ΣΥΡΙΖΑ θα έρθει μαζί σας στην κυβέρνηση, να περάσετε αυτό το αίσχος πριν τις εκλογές ή μετά τις εκλογές.

Γιατί αυτό, κύριε Υπουργέ και ξέρετε ότι σας εκτιμώ, δεν υπάρχει περίπτωση να περάσει από τον ελληνικό λαό. Τουλάχιστον, η Ελληνική Λύση θα προσπαθήσει να κάνει τα αδύνατα δυνατά να ξεσηκώσει τον κόσμο, διότι αυτό το σχέδιο, το οποίο απεργάζεστε τελευταία, είναι εγκληματικό. Φαίνεται καθαρά, δηλαδή, δεν χρειάζεται ο άλλος να είναι σοφός, δε χρειάζεται να είναι επιστήμονας.

Μπλέξαμε στους καθηγητές και τους πανεπιστήμονες.

Τα ίδια κάνατε στις Ένοπλες Δυνάμεις. Καταστρέφετε κάτι και μετά θα έρθετε να το φτιάξετε. Καταστρέψατε από το 2005 τις Ένοπλες Δυνάμεις μέχρι το 2013 – 2014, που δεν έπεσε φράγκο και τώρα έρχεστε να δώσετε τα τριπλά λεφτά και θέλετε να φτιάξετε τις Ένοπλες Δυνάμεις.

Το ίδιο κάνατε με το ΕΣΥ. Καταστρέψατε το ΕΣΥ και θέλατε να φτιάξετε το νέο ΕΣΥ.

Παραμύθια της Χαλιμάς. Δουλεύετε τον κόσμο ψιλό γαζί, έτσι λέω εγώ.

Η Ελληνική λύση, σας το έχω ξαναπεί, μπήκε μέσα να βοηθήσει την Ελλάδα και τον ελληνικό λαό. Αυτούς υπηρετούμε και δε θα κάνουμε βήμα πίσω. Όσο είμαστε μέσα στη Βουλή, θα μας βρίσκεται μπροστά σας.

Ναι, στα θετικά, κυρίως, όμως, στα αρνητικά και αυτό που πάτε να κάνετε είναι ένα νέο εθνικό έγκλημα.

Καταρχάς, κύριε Βαρβιτσιώτη, να σας πω ότι τον Μάρτιο τελειώνει η προθεσμία από την Ευρωπαϊκή Ένωση, για τις για τις αλιευτικές ζώνες.

Πότε θα τις χαράξουμε τις αλιευτικές ζώνες στην πατρίδα μας;

Είστε εσείς υπεύθυνος γι’ αυτό. Το γνωρίζετε, νομίζω.

Πότε θα τις χαράξουμε τις αλιευτικές ζώνες;

Δεν έχουμε χαράξει ακόμα αλιευτικές ζώνες. Αποσπασματικά, ότι βρίσκουμε μπροστά μας.

Καλά, δεν έχουμε ένα σχέδιο;

Τι νοικοκύρηδες είμαστε, τι κράτος είναι αυτό;

Τι κράτος εν αταξία είναι αυτό, χρόνια τώρα;

Πάμε στο άρθρο 4, για το οποίο είπαμε, ότι για μας, τουλάχιστον, είναι ένα λάθος. Το είπε πάρα πολύ καλά και ο Ειδικός Αγορητής του Κομμουνιστικού Κόμματος Ελλάδος, από το 1977 υπάρχει ο νόμος.

Όταν δίνεις κάτι, παίρνεις κάτι.

Εμείς που μπορούμε να ψαρέψουμε;

Οι Έλληνες ψαράδες που μπορεί να ψαρέψουν μέσα στην αιγιαλίτιδα ζώνη, από τα 6 στα 12 μίλια της Ιταλίας;

Πουθενά.

Γιατί δεν αποτυπώνεται το είδος του ψαρέματος, η εποχή, η γαρίδα η κόκκινη, η κίτρινη ή όποια γαρίδα θέλουν να πάρουν;

Σε ποιες περιοχές θα πηγαίνουν, όπου θέλουν;

Γιατί δεν αποτυπώνεται στο νόμο;

Ο κ. Βορίδης είπε ότι θα καθορίζεται από το Υπουργείο Αγροτικής Ανάπτυξης, πού θα πάει, τι θα κάνει, τι θα ψαρεύει, τι είδους καΐκι θα είναι αυτό, αν είναι μικρό, μεγάλο, τεράστιο. Γιατί δεν ήρθε στο νόμο να ξέρουμε τι γίνεται; Τίποτα, όλα εν κρυπτώ, έτσι να τα περνάτε όλα.

Το άρθρο 4 η Ελληνική Λύση δεν θα το ψηφίσει. Εάν μας λέγατε ότι δίνουμε ορισμένες εποχές του χρόνου, αλλά παράλληλα οι ΄Έλληνες ψαράδες μπορούν να ψαρεύουν στην αιγιαλίτιδα ζώνη μεταξύ των 6 και 12 ναυτικών μιλίων της Ιταλίας, τότε να το καταλαβαίναμε, θα το συζητούσαμε. Εσείς τίποτα. Δίνουμε, δίνουμε, δίνουμε και δεν παίρνουμε τίποτα. Μπράβο μας .

Για να μην μακρηγορώ άλλο, διότι σήμερα είναι και η Ολομέλεια για τα Rafale, η Ελληνική Λύση ξεκαθάρισε από την αρχή ότι ήταν, είναι και θα είναι υπέρ της επέκτασης της αιγιαλίτιδας ζώνης σε όλη την επικράτεια από τα 6 στα 12 ναυτικά μίλια, όπως έχει το δικαίωμα κάθε ελεύθερο δημοκρατικό και ανεξάρτητο κράτος.

Δεύτερον, η Ελληνική Λύση στις διερευνητικές, αυτή τη στιγμή, με αυτούς τους όρους που θέτουν οι Τούρκοι και χωρίς την Κύπρο μέσα, είναι αρνητική. Κάνετε εγκληματικό λάθος να ξεκινήσετε διερευνητικές επαφές. Θα πάθουμε ζημιά και θα έρθει ο Ιούνιος και δεν θα ξέρετε από πού να φύγετε. Σας εφιστούμε την προσοχή άλλη μια φορά. Προσέξτε, διότι η διπλωματία που κάνει ο Τσαβούσογλου είναι πάρα πάρα πολύ ξύπνια και έξυπνη και πονηρή διπλωματία. Το έχουν πει και καθηγητές όπως ο κύριος Μάζης, οι οποίοι σας έχουν κρούσει τον κώδωνα του κινδύνου. Προσέξτε αυτό το τεράστιο θέμα. Δεν ακούτε. Ψηφίζουμε, λοιπόν, επί της αρχής ναι, στο πρώτο, δεύτερο, τρίτο και πέμπτο άρθρο ναι, στο τέταρτο όχι. Η Ελληνική Λύση ήταν, είναι και θα είναι καθαρή. Ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κύριο Μυλωνάκη. Ολοκληρώνουμε τον κύκλο των Εισηγητών και των Αγορητών με την κυρία Σοφία Σακοράφα από το ΜέΡΑ 25.

Ορίστε κυρία Σακοράφα έχετε το λόγο.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Ευχαριστώ, πολύ κύριε Πρόεδρε. Θα είμαι πάρα πολύ σύντομη, εξάλλου στα άρθρα αναφέρθηκα στην προχθεσινή μας συζήτηση, όμως οφείλω να επισημάνω ότι το ρητορικό σχήμα που χρησιμοποιείται ομοιόμορφα από τους συναδέλφους της συμπολίτευσης ότι, δήθεν, η Ελλάδα μεγάλωσε δεν είναι πραγματικό. Και επειδή δεν είναι πραγματικό δεν γίνεται και από τον μέσο πολίτη κατανοητό. Σε καιρούς ειρήνης αυτή η επιχειρηματολογία είναι προβληματική.

Η χώρα, κύριοι συνάδελφοι, απλά ασκεί τώρα τα δικαιώματα που απορρέουν από τη διεθνή σύμβαση του ΟΗΕ για το Δίκαιο της Θάλασσας με 38 χρόνια καθυστέρηση ή τουλάχιστον με 25 από τότε που κυρώθηκε από τη Βουλή. Τίποτα περισσότερο, τίποτα λιγότερο.

Καλό θα ήταν, λοιπόν, να αποφεύγεται αυτή η ρητορεία και όχι μόνο διότι δίνει λάθος μηνύματα, κυρίως, διότι με τη λογική σας θα βρεθούμε στη δύσκολη θέση να κάνουμε συγκρίσεις. Με τις συγκρίσεις αυτές θα πρέπει να παραδεχθούμε ότι μέσα σε αυτά τα χρόνια η Τουρκία πραγματικά έχει αυξήσει την επιρροή της, διότι έχει στρατιωτικές βάσεις σε επτά χώρες του κόσμου και αντίστοιχα ναυτικές σε τρεις. Μία από αυτές μάλιστα είναι και στη γειτονική Αλβανία, με την οποία επιδιώκουμε την κοινή προσφυγή στο Διεθνές Δικαστήριο της Χάγης για τον καθορισμό των θαλασσίων ζωνών μας. Για τα θέματα αυτά θα μου επιτρέψετε να επανέλθω αύριο.

Επιπλέον έχει καταλάβει εδάφη τριών γειτονικών της κρατών, της Κύπρου, της Συρίας και του Ιράκ, στο δε Ναγκόρνο Καραμπάχ, πρόσφατα, προέκτεινε την επιρροή της και μάλιστα με τις ευλογίες της Ρωσίας. Επιπλέον δε παρουσιάζεται ως ο αυτόκλητος υποστηρικτής των νατοϊκών συμφερόντων στην περιοχή του Καυκάσου. Και τέλος πρόσφατα έθεσε σε κίνδυνο τη διεθνή ειρήνη με το παράνομο τουρκικολιβυκό σύμφωνο και τις δραστηριότητες των ωκεανογραφικών της πλοίων.

Μην προσπαθείτε, λοιπόν να εμφανίσετε τα σημερινά γεγονότα σε ένα μεγάλο θρίαμβο για να ικανοποιήσετε ένα ακροατήριο που βρίσκεται «δεξιά» της πολιτικής γραμμής του Πρωθυπουργού. Αυτό το πολιτικό ακροατήριο δεν μπορεί να λησμονήσει τις κυβερνητικές αναδιπλώσεις σε μια σειρά από ζητήματα που αποτελούσαν αιχμή της προεκλογικής σας εκφώνησης. Αν λοιπόν με το επιχείρημα ότι η Ελλάδα μεγαλώνει, επιχειρείτε να επιδείξετε ένα βαλκανικού τύπου δυναμισμό αποτυγχάνετε, στέλνετε λάθος μηνύματα.

Μάλιστα, ενόψει της διαπραγμάτευσης με την Τουρκία εύλογα τίθενται ανάλογα ερωτήματα. Αφού έχουν κλείσει οι κόλποι και έχουν χαραχθεί γραμμές βάσης στη Δυτική Ελλάδα, γιατί δεν έχουμε πράξει κάτι ανάλογο και στην υπόλοιπη Επικράτεια, τουλάχιστον στη θαλάσσια περιοχή της Κρήτης; Εδώ, όπως και στις Συμφωνίες με την Αίγυπτο, αλλά και την Ιταλία, η χώρα μας δείχνει - ας μου επιτραπεί η έκφραση - ότι «ζέβει το κάρο μπροστά από το άλογο», διότι, πρώτα κλείνονται οι κόλποι και χαράσσονται οι γραμμές βάσης και με βάση αυτά στη συνέχεια, ορίζεται το εύρος της αιγιαλίτιδας ζώνης και στη συνέχεια διαπραγματεύεται κανείς με το παρακείμενο κράτος, για τα όρια των γειτονικών θαλάσσιων ζωνών.

Το ερώτημα, γιατί δεν το πράττουμε, έχει ένα ιδιαίτερο βάρος, ειδικά εν όψει των συνομιλιών που θα ξεκινήσουν στην Κωνσταντινούπολη και σε μια - θα μου επιτρέψετε να πω και να επισημάνω - ιδιαίτερα βεβαρημένη ημερομηνία για την ιστορική μας μνήμη.

Κύριοι της συμπολίτευσης στην πορεία για μια διαπραγμάτευση δεν πρέπει να βασιζόμαστε αποκλειστικά σε ρητορικά σχήματα που γεννούν ανέξοδες προσδοκίες. Θα πρέπει να έχει λάβει κανείς εξαρχής υπόψη όλα τα σχετικά νομολογιακά δεδομένα, αλλά και το ιστορικό τους υπόβαθρο. Πρέπει δε να έχει προχωρήσει και στις απαιτούμενες προπαρασκευαστικές ενέργειες.

Επανερχόμενη στα θέματα του νομοσχεδίου και συνοψίζοντας, η απρόθυμα θετική στάση μας για το συγκεκριμένο νομοσχέδιο είναι απόλυτα δικαιολογημένη. Δεν υπάρχει για εμάς δίλημμα υπέρ ή κατά της αύξησης του εύρους της αιγιαλίτιδας ζώνης. Το ζήτημα για εμάς - και εδώ διαφέρουμε από εσάς - είναι το πώς θα ωφεληθεί ο τόπος από τον τρόπο που ασκούμε σήμερα τα κυριαρχικά μας δικαιώματα και αυτός είναι ο πραγματικός πατριωτισμός. Ο πατριωτισμός που έχω ξαναπεί δεν παζαρεύεται, αλλά ούτε και εξαντλείται στις εμπορικές πτυχές της πολιτικής.

Τονίσαμε ήδη ότι η πολιτική για εμάς, δεν εξαντλείται στο πρώτο βήμα ούτε στο θέμα της επέκτασης της αιγιαλίτιδας ζώνης ούτε στο θέμα των ΑΟΖ και των εξορύξεων που το συνδέουν πολλοί. Το κύριο ζήτημα πάντα είναι τι κάνεις μετά, ποια είναι η προοπτική σου. Εμείς είμαστε αποφασισμένοι να αντισταθούμε στην διαρκή ενίσχυση των ντόπιων και ξένων ολιγαρχών για τους οποίους η Ελλάδα αποτελεί «οικόπεδο για πάσα χρήση», χωρίς κανένα ουσιαστικό όφελος για το λαό μας.

Σε κάθε περίπτωση ο συγκεκριμένος γεωγραφικός περιορισμός της επέκτασης στο Ιόνιο και μέχρι το Ταίναρο αποτελεί μια ακόμη παραχώρηση προς όφελος της Τουρκίας.

Έχουμε, επίσης, επισημάνει ότι με το άρθρο 4 κατοχυρώνεται νομοθετικά μία εκ των προτέρων αδιάκριτη παραχώρηση στην άσκηση της εθνικής μας κυριαρχίας και μάλιστα χωρίς να υπάρχει καμία υποχρέωσή μας γι’ αυτό, ακόμη περισσότερο, παρακάμπτοντας έτσι και τη βασική αρχή των διεθνών σχέσεων, την αρχή, δηλαδή, της αμοιβαιότητας.

Επιπλέον, η παραχώρηση αυτή μπορεί να έχει ακόμη και αόριστη διάρκεια, διότι ένας Υπουργός θα αποφασίζει για αυτή που θα αφορά στα σκάφη που έχουν σημαία κράτους μέλους της Ευρωπαϊκής Ένωσης ή είναι νηολογημένα σε κάποιο από αυτά.

Τόση γενναιοδωρία προς τους ξένους αλιείς, στην οποία δεν επιτάσσει κανένας κανόνας Ενωσιακού ή Διεθνούς Δικαίου είναι ανεπίτρεπτη. Επισημαίνουμε ότι δεν ακούστηκαν καθόλου, μέσα στην αίθουσα οι απόψεις των Ελλήνων αλιέων που οπωσδήποτε πλήττονται από αυτή τη ρύθμιση.

Κλείνοντας, υπενθυμίζω ότι η κυριαρχία της χώρας μας δεν μεγαλώνει με μεγαλόστομες ρητορικές διατυπώσεις, αλλά με την καθημερινή πράξη που οφείλει να προστατεύει πραγματικά το συμφέρον του ελληνικού λαού.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Ευχαριστούμε και εμείς, κυρία Σακοράφα.

Ολοκληρώθηκε σε αυτό το σημείο ο κύκλος των Εισηγητών και των Ειδικών Αγορητών.

Προχωρούμε στον κατάλογο των ομιλητών.

Τοn λόγο έχει ο κ. Γιώργος Κουμουτσάκος που θα μιλήσει μέσω της ηλεκτρονικής πλατφόρμας Webex.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ πολύ κύριε Πρόεδρε.

Θα ήθελα να μοιραστώ δυο σύντομες σκέψεις με τα μέλη της Επιτροπής για την πολύ κρίσιμη συζήτηση που γίνεται σήμερα για ένα ζωτικής σημασίας θέμα, μία ζωτικής σημασίας θετική εξέλιξη για τα συμφέροντα της χώρας. Θα ήθελα να ξεκινήσω αγαπητοί συνάδελφοι, με μία θεμελιώδη Αρχή και παραδοχή στις διεθνείς σχέσεις, την εξωτερική πολιτική και τη διπλωματία, αλλά θα έλεγα και στη ζωή και στην πολιτική. Οι συνθήκες μεταβάλλονται.

Επειδή οι συνθήκες μεταβάλλονται και ειδικά στην εξωτερική πολιτική και στη διπλωματία, εκείνο που χθες δεν ήταν σκόπιμο, δεν ήταν ορθό, ή ακόμα δεν ήταν εφικτό, σήμερα γίνεται. Και αυτή τη θεμελιώδη Αρχή, φαντάζομαι ότι όλοι την κατανοούν, τη σέβονται και συμφωνούν μαζί της. Υπάρχουν, δηλαδή, εξελίξεις στη διεθνή ζωή, στην εξωτερική πολιτική, που λειτουργούν άλλες φορές επιταχυντικά και άλλες φορές επιβραδυντικά για τη λήψη αποφάσεων. Παραδείγματος χάρη, η συμφωνία με την Ιταλία για τον καθορισμό Αποκλειστικής Οικονομικής Ζώνης που έγινε πριν λίγους μήνες, δεν μπορούσε να γίνει ήδη από το 1977 όταν είχαμε καθορίσει διμερώς με την Ιταλία τα χωρικά μας ύδατα. Γινόντουσαν προσπάθειες ετών που δεν απέδιδαν και υπάρχουν κάποιες καταλυτικές εξελίξεις που αυτό το κάνουμε εφικτό.

Αυτό δεν σημαίνει ότι την προηγούμενη περίοδο υπήρχε απραξία, αδράνεια ή αδιαφορία από όλες τις κυβερνήσεις από το 77΄μέχρι σήμερα. Διότι αν σκεφτούμε με αυτή τη λογική, θα πρέπει να αξιολογήσουμε τη στάση μας απέναντι σε όλες αυτές τις κυβερνήσεις, τις μεταδικτατορικές κυβερνήσεις, θα έλεγα, τις δημοκρατικές κυβερνήσεις, τις κυβερνήσεις του Κωνσταντίνου Καραμανλή, του Ανδρέα Παπανδρέου, του Κωνσταντίνου Μητσοτάκη, του Κώστα Σημίτη και όλων όσων έχουν ακολουθήσει μέχρι σήμερα. Αυτό που χθες δεν ήταν εφικτό, γίνεται σήμερα. Και αυτό δεν σημαίνει αδράνεια. Σημαίνει άλλες αξιολογήσεις σε άλλες συνθήκες.

Και μετά από αυτή τη βασική θεμελιώδη παραδοχή, με την οποία φαντάζομαι ότι όλοι συμφωνούμε, θα ήθελα να ξεκινήσω με μια απάντηση στον κ. Κατρούγκαλο. Είπε ο κ. Κατρούγκαλος ότι η τότε Αντιπολίτευση όταν επιχειρήθηκε αυτό που σήμερα συζητάμε και που θα γίνει νόμος του κράτους ευτυχώς στην Ολομέλεια, η Ν.Δ. τότε ως Αξιωματική Αντιπολίτευση είχε αντιδράσει. Μάλιστα. Απέφυγε, όμως, πολύ βολικά να πει σε ποιες συνθήκες και σε τι ακριβώς είχε αντιδράσει. Θυμίζω, λοιπόν, ότι η ανακοίνωση ενός ζωτικής σημασίας θέματος, όπως η μερική επέκταση των χωρικών υδάτων της χώρας, ανακοινώθηκε χωρίς καμία προηγούμενη ενημέρωση-συζήτηση με τα κόμματα της Αξιωματικής Αντιπολίτευσης στο Συμβούλιο Εξωτερικής Πολιτικής, στο οποίο ήμουνα μέλος όλα τα προηγούμενα χρόνια. Ανακοινώθηκε ξαφνικά πότε; Την ημέρα παράδοσης-παραλαβής των καθηκόντων του Υπουργού Εξωτερικών, επειδή τότε η Κυβέρνηση, ουσιαστικά ο τότε Πρωθυπουργός κ. Τσίπρας, είχε εξωθήσει σε παραίτηση τον τότε Υπουργό Εξωτερικών κ. Κοτζιά.

Σε εκείνη, λοιπόν, την τελετή παράδοσης-παραλαβής, ξαφνικά ακούσαμε τον Υπουργό Εξωτερικών της Ελλάδος να μιλάει για την επέκταση των χωρικών υδάτων της χώρας στο Ιόνιο και μάλιστα με Προεδρικά Διατάγματα. Αυτή την απόφαση δεν την είχε λάβει καμία προηγούμενη Κυβέρνηση για σχεδόν μισό αιώνα, όχι γιατί αδρανούσαν αλλά γιατί είχαν αξιολογήσει ότι δεν έπρεπε να το κάνουν. Οι κυβερνήσεις, η διπλωματική υπηρεσία, οι επιστήμονες, οι νομικοί. Και ξαφνικά ο κ. Κοτζιάς, την ώρα που ουσιαστικά εξωθείτε σε παραίτηση από το Υπουργείο Εξωτερικών, το ανακοινώνει και μιλάει μάλιστα ότι έχει έτοιμα και τα Προεδρικά Διατάγματα. Μια διαδικασία που έγινε εν κρύπτω και παραβύστω, χωρίς κανένα κόμμα να το γνωρίζει.

Και ο ίδιος ο Πρωθυπουργός τότε και Υπουργός των Εξωτερικών, την αμέσως επόμενη ή τις αμέσως επόμενες μέρες, δηλώνει ότι αυτό δεν μπορεί να γίνει με Προεδρικά Διατάγματα, όπως είπε και σήμερα ο κ. Κατρούγκαλος ως γνώστης των νομικών θεμάτων, αλλά μόνο με νόμο, προκειμένου να ενημερωθούν όλες οι πολιτικές δυνάμεις και να γίνει η σχετική σοβαρή συζήτηση, όπως απαιτεί το ίδιο το αντικείμενο της επέκτασης των χωρικών υδάτων της χώρας.

Ήταν, λοιπόν, δικαιολογημένος ο χαρακτηρισμός «επιπολαιότητα» εκ μέρους μας; Ήταν, λοιπόν, μια επιπολαιότητα, που την επιβεβαίωσε, άλλωστε, η άρνηση του τότε Πρωθυπουργού να προχωρήσει με τον τρόπο, που ο κ. Κοτζιάς είχε εισηγηθεί και, ορθώς, η Αντιπολίτευση τότε διά στόματος του τότε Επικεφαλής του Τομέα Εξωτερικών, δηλαδή του ομιλούντος, σύσσωμη η Αντιπολίτευση, αλλά και τα άλλα Κόμματα της Αντιπολίτευσης είχαν εκφράσει τις αντιρρήσεις τους για αυτή την επιπόλαιη εκείνη τη στιγμή, χωρίς καμία προετοιμασία και γνώση, πράξη για ένα ζωτικό θέμα για τα συμφέροντα της χώρας και την ασφάλειά της.

Ό,τι τότε δεν ήταν ορθό, ό,τι τότε έγινε επιπόλαιο, καθίσταται σήμερα αναγκαίο, ορθό και μελετημένο. Για αυτό είναι πολύ διαφορετική η μία περίπτωση με την άλλη. Έχει προηγηθεί το απαράδεκτο Σύμφωνο Τουρκίας και Λιβύης, αγνοώντας το Διεθνές Δίκαιο και παραβιάζοντας την ίδια τη γεωγραφία. Έχει εφαρμοστεί στην πράξη στην Ανατολική Μεσόγειο η επεκτατική αναθεωρητική στρατηγική επιλογή της Τουρκίας της Γαλάζιας Πατρίδας και όλα αυτά διαμόρφωναν ένα κλίμα, που έπρεπε, να οδηγήσει σε επιτάχυνση σοβαρών αποφάσεων, που τις πήρε η Κυβέρνηση και ορθά σήμερα προχωράει σε εκείνο, που παλαιότερα ή δε μπορούσε, να γίνει ή όλες οι Κυβερνήσεις είχαν αξιολογήσει ότι δεν ήταν ορθό, να γίνει ή δεν ήταν σκόπιμο κι εκείνο που η Κυβέρνηση ΣΥΡΙΖΑ επιχείρησε, να το κάνει με ένα τρόπο ρηχό κι επιπόλαιο, όπως φάνηκε, άλλωστε, αφού ο τότε Πρωθυπουργός ακύρωσε την εισήγηση του Υπουργού των Εξωτερικών του, πριν τον διώξει. Είμαστε, λοιπόν, σε άλλα δεδομένα και η Κυβέρνηση, ορθώς, προχωρά σε αυτή τη ζωτικής σημασίας ρύθμιση των χωρικών υδάτων με την επέκτασή τους στο Ιόνιο μέχρι το Ακρωτήριο Ταίναρο.

Πάω και σε ένα τελευταίο ζήτημα, επειδή αναφέρθηκε κι επειδή είναι κρίσιμες αυτές οι μέρες λίγο πριν την έναρξη του 61ου κύκλου των διερευνητικών επαφών. Οι διερευνητικές επαφές υπήρξαν ανέκαθεν ένα πολύ χρήσιμο πλαίσιο επικοινωνίας Ελλάδας και Τουρκίας. Ξεκίνησαν το 2002 κι όλες οι Κυβερνήσεις μέχρι σήμερα τις επέλεξαν ακριβώς για αυτό, ως ένα πλαίσιο συζήτησης. Επί Κυβερνήσεως Σημίτη γίνανε 23 κύκλοι διερευνητικών επαφών. Επί Κυβερνήσεων Κώστα Καραμανλή 18 κύκλοι διερευνητικών επαφών. Στην Κυβέρνηση Παπανδρέου μετά το 2009 έγιναν 10 κύκλοι και φτάσαμε στο σύνολο των 60 κύκλων.

Πρέπει, να είναι σαφές ότι οι διερευνητικές επαφές, είναι μια προδιαπραγματευτική διαδικασία, διότι όπως έχει καθοριστεί - για αυτό και λέγονται και «επαφές» και όχι «συνομιλίες» - αυτό το αντικείμενο αυτών των επαφών είναι, να διαπιστωθεί από τα δύο μέρη κατά πόσο μπορούν, να συμφωνήσουν, να περάσουν στο επόμενο στάδιο των πραγματικών διαπραγματεύσεων επί συγκεκριμένων ζητημάτων. Διερευνούν, δηλαδή, στο στάδιο των διερευνητικών επαφών, αν υπάρχει αντικείμενο και ποιο είναι αυτό, για να περάσουμε στην κύρια διαπραγμάτευση. Το τρίτο στάδιο είναι ότι αν διαπιστωθεί διαφωνία στη διαπραγμάτευση, τότε θα πάμε σε διαδικασίες διεθνούς δικαιοδοτικού οργάνου, όπως η Χάγη, για να πάρει αποφάσεις σε εκείνα τα σημεία, στα οποία έχει επιβεβαιωθεί στις διαπραγματεύσεις διαφωνία. Αυτή είναι η πορεία των πραγμάτων κι έτσι πρέπει, να γίνει.

Οι διερευνητικές, λοιπόν, επειδή έχουν ως στόχο, να καθοριστεί ποιο είναι το πλαίσιο μιας επόμενης φάσης ιαπραγμάτευσης, είναι πολύ σημαντικό, να γνωρίζουμε, πού βρίσκεται το κάθε μέρος.

Η ελληνική κυβέρνηση, η Ελλάδα σταθερά όπως και τώρα το κάνει έχει οριοθετήσει με ακρίβεια το αντικείμενο του διαλόγου λέγοντας ότι αφορά μόνο την οριοθέτηση των θαλασσίων ζωνών και της Αποκλειστικής Οικονομικής Ζώνης, και κυρίως, της υφαλοκρηπίδας.

Η άλλη πλευρά όμως μέχρι χθες στην επίσημη ουσιαστικά Εφημερίδα της Τουρκικής Κυβέρνησης που είναι το Πρακτορείο Anatolu, έβαλε στο τραπέζι όλο το εύρος των απαράδεκτων τουρκικών διεκδικήσεων και αιτημάτων. Είτε αυτό αφορά την αποστρατικοποίηση των νησιών της Ελλάδας, είτε το καθεστώς της κυριαρχίας επ’ αυτών των νησιών, είτε θέματα μειονότητας, κ.λπ.. Επομένως, διαπιστώνεται λόγω της θέσης της Τουρκίας πριν ακόμα ξεκινήσει ο νέος 60ο πρώτος κύκλος διερευνητικών επαφών απόσταση των δύο μερών. Εύχομαι αυτό να μην επιβεβαιωθεί και κατά τη διάρκεια των συζητήσεων. Είναι πολύ σημαντικό ότι η κυβέρνηση πηγαίνει με πολύ καθαρές θέσεις, ξεκάθαρες για να δούμε τα επόμενα βήματα, που βέβαια, πρέπει να γίνουν όχι σε ένα περιβάλλον εντάσεων, προκλήσεων και απειλών εκ μέρους της Τουρκίας, αλλά σε ένα περιβάλλον που θα επιτρέπει να μην είναι εξ υπαρχής ο διάλογος υποθηκευμένος.

Ευχαριστώ πολύ, κυρία Πρόεδρε, είναι προφανές ότι ψηφίζω με βεβαιότητα και σιγουριά «υπέρ» του νομοσχεδίου για την επέκταση της αιγιαλίτιδας ζώνης της χώρας στο Ιόνιο.

Ευχαριστώ πολύ.

**ΠΑΡΑΣΚΕΥΗ ΒΡΥΖΙΔΟΥ (Προεδρεύουσα της Επιτροπής):** Ευχαριστούμε τον κ. Κουμουτσάκο.

Το λόγο έχει ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Εισηγητής της Πλειοψηφίας):** Ευχαριστώ, κυρία Πρόεδρε.

Επειδή, μου απηύθυνε κάποια ερωτήματα πριν, ο κ. Μυλωνάκης, ο οποίος τώρα δεν είναι στην αίθουσα, εν πολλοίς, βέβαια, με κάλυψε ο κ. Κουμουτσάκος, ήθελα ορισμένες διευκρινήσεις να κάνω.

Οι διερευνητικές επαφές, πράγματι, ένα άτυπο προδιαλογικό φόρουμ στο οποίο συζητούμε ΑΟΖ και υφαλοκρηπίδα. Όλα όσα ανέφερε ο κ. Μυλωνάκης, είναι στην ουσία, οι παραδοσιακές τουρκικές αιτιάσεις τις οποίες η Ελλάδα απέρριπτε και απορρίπτει και ορθώς το πράττει. Δεν υπάρχουν μυστικές συμφωνίες ή συμφωνίες «πίσω από κλειστές πόρτες».

Σε ό,τι αφορά το Κυπριακό που αναφέρθηκε και σε αυτό, είναι ακραία επικίνδυνη κάθε κουβέντα περί λύσης δύο κρατών. Η Κυπριακή Δημοκρατία ως κυρίαρχη χώρα και ως χώρα μέλος της Ευρωπαϊκής Ένωσης έχει διά της κυβερνήσεως της τοποθετηθεί δημόσια σε αυτό και η Ελλάδα, ως εγγυήτρια δύναμη αλλά και λόγω της ειδικής σχέσης που έχουμε με την Κυπριακή Δημοκρατία, απορρίπτει τη «de jure» διχοτόμηση ξεκάθαρα και ορθώς εμμένει σ΄αυτό το οποίο συζητάμε εδώ και δεκαετίες στα Ηνωμένα Έθνη: δηλαδή, στην Διζωνική Δικοινοτική Ομοσπονδία. Όλες οι αναφορές περί κρυφών συμφωνιών, είναι αστειότητες και κυρίως εθνικά επικίνδυνες.

Σε ό,τι αφορά την καταλληλότητα της στιγμής στην επέκταση της αιγιαλίτιδας ζώνης. Να θυμίσω, για άλλη μια φορά, ότι οι συνθήκες σήμερα είναι διαφορετικές, το είπε ο κ. Κουμουτσάκος από λίγο. Το Τουρκολιβικό Μνημόνιο, διαμόρφωσε μια αρνητική και απροσδόκητη πραγματικότητα την οποία η Ελλάδα έπρεπε να αντιμετωπίσει και γι’ αυτά τα πράγματα σήμερα είναι τελείως διαφορετικά και προχωράμε στην συμφωνία με την Ιταλία στην επέκταση της αιγιαλίτιδας ζώνης στο Ιόνιο.

Τέλος, μια διευκρίνιση στον κύριο Κατρούγκαλο. Από το διάλογο του με τον κ. Μυλωνάκη πριν, αντελήφθη το εξής: Ότι ο κύριος Κοτζιάς, σχεδίαζε επέκταση χωρικών υδάτων μόνο με προεδρικό διάταγμα, τη στιγμή που γνώριζε ότι απαιτείται και νόμος με βάση το άρθρο 60 του συντάγματος;

Σας ευχαριστώ πολύ.

**ΠΑΡΑΣΚΕΥΗ ΒΡΥΖΙΔΟΥ (Προεδρεύουσα της Επιτροπής):** Ευχαριστούμε τον κ. Χατζηβασιλείου.

Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Ελπίζω να είναι σε σύνδεση ο κ. Κουμουτσάκος, αλλά είναι και ο κ. Χατζηβασιλείου, εδώ και θέλω να ρωτήσω κάτι για να καταλάβω. Στα τα εθνικά θέματα ένα κόμμα μεταβάλλει τις θεμελιώδεις απόψεις του για σημαντικά εθνικά θέματα, ανάλογα με τις συνθήκες, κύριε Κατρούγκαλε; Εγώ, αυτό κατάλαβα από τον κ. Κουμουτσάκο με αυτό που μας είπε. Δηλαδή, οι συνθήκες τότε ήταν διαφορετικές. Δηλαδή, ποιες ήταν οι συνθήκες τότε που δεν επέτρεπαν στην πατρίδα μας να προχωρήσει σε επέκταση της αιγιαλίτιδας ζώνης στα 12 ναυτικά μίλια; Μας, το απαγόρευε κάποιος; Δεν αντιλήφθηκα αυτό, πραγματικά.

Μπορεί, και σαφώς οι συνθήκες να μεταβάλλονται, κύριε Χατζηβασιλείου, αλλά οι απόψεις μας είναι σταθερές. Ποιες είναι οι απόψεις της με Ν.Δ.; Είναι υπέρ της επέκτασης για ζώνη στα 12 ναυτικά μίλια για την πατρίδα μας; Μάλιστα. Ή δεν είναι; Ή είναι κατά περίπτωση; Ή είναι κατά συνθήκη;

Κύριε Κουμουτσάκο, να σας πω κάτι; Το πρόβλημα με την κίνηση του κυρίου Κοτζιά, τότε δεν ήταν ο λανθασμένος τρόπος που επιχείρησε να προχωρήσει σε κάτι τέτοιο ή το πυροτέχνημα του κατά την παράδοση του Υπουργείου του, που πέταξε ένα πυροτέχνημα. Δηλαδή, οι αντιδράσεις σας ως Νέα Δημοκρατία εσάς του ιδίου, ως τομεάρχη εξωτερικών τότε, αλλά και των υπόλοιπων στελεχών της Νέας Δημοκρατίας, δεν εντοπίστηκαν οι αντιρρήσεις, στο λάθος τρόπο που επέλεξε, κύριε Χατζηβασιλείου, τότε ο κ. Κοτζιάς, να προχωρήσει σε κάτι τέτοιο. Δεν είπατε δηλαδή, ότι κάνει λάθος, δεν γνωρίζει καν την αλφαβήτα, ποια είναι αυτή δεν μπορεί με Προεδρικό Διάταγμα. Δεν ήταν εκεί το θέμα κύριε Κατρούγκαλε, ούτε είχατε πει εσείς τότε, ότι ήταν επιπολαιότητα. Άρα, λοιπόν, το λάθος δεν ήταν επιπολαιότητα, ήταν κάτι άλλο, ότι έδινε ένα στίγμα ο κ. Κοτζιάς, τότε ότι αυτονομεί –αν θέλετε- περιοχές.

Ο κ. Γεωργιάδης, για παράδειγμα τον Οκτώβριο του 2018 μιλούσε για μεγάλη ζημιά, που ξεχώριζε, ο Κοτζιάς, το Ιόνιο από το Αιγαίο στα 12 ναυτικά μίλια. Αυτά έλεγε, ο Γεωργιάδης, δεν είπε, ότι ήταν επιπολαιότητα αυτό που έκανε και ότι δεν μπορεί μέσω Προεδρικού Διατάγματος να το κάνει, είπε ότι είναι λάθος, να προχωρήσει η πατρίδα μας, να ξεχωρίσει κομμάτια, είναι λάθος.

Ο κύριος Πλεύρης, είχε πει, ότι με τη μερική επέκταση στα 12 ναυτικά μίλια αποδέχονται, ότι το Αιγαίο είναι μια ειδική περίπτωση. Άρα, λοιπόν, ποιες συνθήκες άλλαξαν; Τι μας λέτε τώρα.

Ο κ. Συρίγος, διεθνολόγος και νυν Υφυπουργός Παιδείας, είχε πει το 2018 τότε στην θέση του κ. Κοτζιά, «λάθος η εξαίρεση του Αιγαίου από την επέκταση των χωρικών υδάτων». Ο κ. Κικίλιας, είχε πει, «ότι δεν γίνεται έτσι σοβαρή εξωτερική πολιτική δημιουργώντας –ακούστε λίγο κ. Κουμουτσάκο- δημιουργώντας τετελεσμένα κατ’ αποκοπή και προσχωρώντας στην επιχειρηματολογία της Τουρκίας, που μιλάει για ειδικό καθεστώς στο Αιγαίο». Αυτά λέγατε τότε και οι ενστάσεις σας τότε ως Νέα Δημοκρατία, επαναλαμβάνω για να γίνονται σαφή, δεν είχαν και δεν είχαν να κάνουν με τον τρόπο που το είπε ο κ. Κοτζιάς, ή το τι επικαλέστηκε Προεδρικό Διάταγμα, ή τη χρονική στιγμή. Είχε να κάνει με τη ζημιά που προκαλεί -η αυτόνομη- το να προχωρήσει σε κατ’ αποκοπή επέκταση αιγιαλίτιδας ζώνης, κάτι το οποίο κάνετε εσείς σήμερα.

Άρα, λοιπόν, να είμαστε λίγο σοβαροί, γιατί αυτά κάνετε σήμερα εσείς. Να σας πω και κάτι άλλο. Δεν μπορεί να αλλάζετε τις θέσεις σε τόσο σοβαρά θέματα, εθνικά θέματα, άλλη άποψη είχατε για το Σκοπιανό κύριε Χατζηβασιλείου, κύριε Κουμουτσάκο τότε προεκλογικά, γιατί οι συνθήκες άλλα επιτάσσαν τότε και μετά το μεταβάλατε, γιατί οι σημερινές συνθήκες επιτάσσουν κάτι διαφορετικό; Δηλαδή, μεταβάλλονται οι συνθήκες και εσείς αλλάζετε με ανά κυβίστηση θέσεις σε τόσο σοβαρά ζητήματα-εθνικά ζητήματα; Πείτε το ξεκάθαρα, ότι βγήκατε με σημαία πατριωτική, να υφαρπάξετε την ψήφο του κόσμου για να φύγει ο ΣΥΡΙΖΑ και μετά φυσικά πάλι με ανά κυβίστηση ήρθατε και «παρκάρατε» εκεί που πρέπει να είστε και στο Σκοπιανό και στα υπόλοιπα μεγάλα και σοβαρά θέματα.

Αυτή η πραγματικότητα, δεν μπορεί ένα κόμμα που κυβερνά, είτε κυβερνά είτε δύναται να κυβερνήσει ,όταν δεν είναι Κυβέρνηση να αλλάζει απόψεις ανάλογα με τις συνθήκες σε τόσο σοβαρά εθνικά και θεμελιώδη ζητήματα.

Τα προσπερνάω όλα, γιατί μου άλλαξε την ομιλία όλη με όσα είπε ο κ. Κουμουτσάκος.

Πάμε σε κάτι άλλο τώρα και κλείνω με αυτό, γιατί αναφερθήκατε και στις συμφωνίες και στην Ιταλία και τις συμφωνίες με την Αίγυπτο και θα πρέπει να πω κάποια πράγματα και τελειώνω, κυρία Πρόεδρε, ως κόμμα και ως Πρόεδρος της Ελληνικής Λύσης, ο κ. Κυριάκος Βελόπουλος, πραγματικά έχει αφιερώσει τον πολιτικό του βίο -και οι παλαιότεροι εδώ μέσα το γνωρίζετε- για τα οφέλη που μπορεί να έχει η Ελλάδα μας από τον ορυκτό πλούτο, που κρύβουν και το Ιόνιο και το Αιγαίο. Έναν ορυκτό πλούτο όμως με τις συμφωνίες σας ουσιαστικά δίνετε ένα μεγάλο κομμάτι που υπογράψατε, κύριε Βαρβιτσιώτη, και στους Ιταλούς και στους Αιγύπτιους. Πότε άραγε θα μιλήσετε ανοιχτά στην Ελλάδα, ή δεν το επιτρέπουν οι συνθήκες τώρα στους Έλληνες, για την πραγματική αξία των κοιτασμάτων που παραχωρήσαμε και στην Αίγυπτο και στην Ιταλία, νοτιοανατολικά της Κρήτης και στους Ιταλούς στους στροφάδες και στα διαπόντια νησιά με μειωμένη επήρεια πρώτη φορά παγκόσμια πατέντα.

Πότε θα δώσετε εξηγήσεις, γιατί η Κρήτη και η Ρόδος, στη συμφωνία με την Αίγυπτο έχουν μειωμένη επήρεια ; Πότε θα εξηγήσετε γιατί οι Ιταλοί ψαράδες μπορούν να ψαρεύουν στα δικά μας χωρικά ύδατα, ενώ εμείς στο Ιόνιο στα δικά τους όχι;

Κλείνω με την Αλβανία, γιατί είναι και αυτό ένα πολύ σημαντικό θέμα, εκτός από τις διερευνητικές στις οποίες αναφέρθηκε ο Αντώνης Μυλωνάκης, να μιλήσετε ανοιχτά και για την Αλβανία. Μια Αλβανία που έχει πολλαπλώς ευεργετηθεί από την Ελλάδα. Η Αλβανία εξαρτά την ένταξή της στην Ευρωπαϊκής Ένωσης . από την Ελλάδα, γι’ αυτή την Αλβανία μιλάμε. Η υπόθεση καθορισμού ΑΟΖ με την Αλβανία οδηγείται στο Δικαστήριο της Χάγης και απαιτούμε από την κυβέρνηση να δημοσιοποιήσει επακριβώς τα σημεία διαφωνίας με την Αλβανία. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, ξεκινώντας θα ευχηθώ σε όλες και σε όλους καλή χρονιά με υγεία. Το νομοσχέδιο, για την επέκταση των χωρικών μας υδάτων στα 12 ναυτικά μίλια στο Ιόνιο, αποτελεί μια διπλωματική επιτυχία με υψηλό συμβολισμό. Δείχνει ότι η Ελλάδα, με κυβέρνηση τη ΝΔ, δεν πρόκειται να μείνει αδρανής σε μια στιγμή που οι ανατολικοί μας γείτονες κλιμακώνουν την προκλητικότητά τους. Αναδεικνύει την αποφασιστικότητα της ελληνικής κυβέρνησης να διεκδικήσει και να κατοχυρώσει τα νόμιμα κυριαρχικά της δικαιώματα. Στέλνει ξεκάθαρο μήνυμα ότι όταν και εφόσον κρίνει ότι το εθνικό συμφέρον το απαιτεί θα διεκδικήσει και θα κατοχυρώσει αυτά τα δικαιώματα και αλλού. Μία τέτοια απόφαση δεν θα είναι βεβιασμένη, δεν θα υπαγορεύεται από εκβιασμούς ούτε από απειλές ούτε και από συγκυριακούς συσχετισμούς και περιστάσεις. Θα είναι κομμάτι μιας εθνικής στρατηγικής που θα ακολουθεί πιστά τους κανόνες του διεθνούς δικαίου και θα εξυπηρετεί διπλωματικά και γεωπολιτικά τη θέση της χώρας. Πάνω από όλα θα αποσκοπεί στη διατήρηση της ειρήνης και της ασφάλειας της Ελλάδας.

Η Ελλάδα, κύριε Πρόεδρε με το σημερινό νομοσχέδιο, μεγαλώνει κυριολεκτικά. Με την επέκταση της εθνικής κυριαρχίας στα 12 μίλια σε θάλασσα και αέρα, η πατρίδα μεγάλωσε κατά 10.079 τετραγωνικά χιλιόμετρα. Αν μάλιστα υπολογίσουμε και τους κόλπους φτάνουμε τις 13.000 τετραγωνικά χιλιόμετρα. Αυτό το μεγάλωμα είναι το αποκορύφωμα των επιτυχιών της διπλωματίας μας το τελευταίο χρόνο.

Σε μια κρίσιμη χρονιά, αγαπητοί συνάδελφοι, γεμάτη προκλήσεις η Ελλάδα υπέγραψε σημαντικότατες συμφωνίες, όπως αυτές με την Ιταλία και την Αίγυπτο για τον καθορισμό αποκλειστικής οικονομικής ζώνης και θαλασσίων ζωνών. Σύσφιξε ακόμα περισσότερο τις φιλικές σχέσεις με τη μεγάλη μας ευρωπαϊκή σύμμαχο τη Γαλλία, με την οποία συνάψαμε την ιστορική συμφωνία για τα Rafale. Με τις Ηνωμένες Πολιτείες Αμερικής υπογράψαμε τη συμφωνία για την αναβάθμιση των 84 F-16 και βεβαίως η συνεργασία μας με αυτό το στρατηγικό ιστορικό σύμμαχο ήταν ιδιαίτερα στενή όλο αυτό το διάστημα. Με το Ισραήλ είχαμε την υπογραφή της 20ετούς αμυντικής συμφωνίας, της μεγαλύτερης που έχει συναφθεί ποτέ ανάμεσα στα δύο κράτη. Είχαμε επαφές με όλους μας τους συμμάχους και φίλους, με όλους τους στρατηγικούς παίχτες από τη Ρωσία και τη Γερμανία μέχρι τα Ηνωμένα Αραβικά Εμιράτα. Όλα αυτά, αγαπητοί συνάδελφοι, έφεραν την Ελλάδα στο επίκεντρο των εξελίξεων, απέφεραν συμμαχίες και μια ξεκάθαρη διεθνή στήριξη των δικαίων της πατρίδος μας έναντι των έωλων και προκλητικών τουρκικών διεκδικήσεων.

Το σημερινό όμως νομοσχέδιο, αυτό το χειροπιαστό μεγάλωμα της Ελλάδας, είναι απότοκο αυτής της πυρετώδους διπλωματικής δραστηριότητας που προηγήθηκε. Για την επέκταση στα 12 ναυτικά μίλια συμφωνήσαμε, όπως ανέφερα με την Ιταλία για την οριοθέτηση της ΑΟΖ και των θαλασσίων ζωνών, ενώ με την Αλβανία ήρθαμε σε συνεννόηση για διευθέτηση του ζητήματος στο Διεθνές Δικαστήριο. Βέβαια, είχαμε και το προεδρικό διάταγμα 107/2020. Χαράχτηκαν οι γραμμές βάσεις των ακτών, από τις οποίες καθορίζεται και το εύρος της αιγιαλίτιδας ζώνης.

Δηλαδή, η φυσική ακτογραμμή, αλλά και οι ευθείες γραμμές στους κλειστούς κόλπους που ενώνουν τα χερσαία άκρα και κλείνουν σε μία ζώνη απόλυτης κυριαρχίας, όπως για παράδειγμα στον Αμβρακικό κόλπο.

Πέρα, λοιπόν, από το αποτέλεσμα, δηλαδή την επέκταση της εθνικής μας κυριαρχίας, δείξαμε και πώς είναι η καλή γειτονία. Δείξαμε ότι με διάλογο, αμοιβαία συνεννόηση και συμμόρφωση με το Διεθνές Δίκαιο, κανείς ποτέ δεν ζημιώνεται. Το αντίθετο μάλιστα. Όλοι κερδίζουν.

Κυρίες και κύριοι συνάδελφοι, τα σύνορα δεν υπάρχουν για να χωρίζουν τους ανθρώπους. Υπάρχουν για να προσφέρουν σε κάθε έθνος ανεξαρτησία, για να αναπτυχθεί σύμφωνα με τον πολιτισμό και τις συλλογικές πολιτικές του επιλογές. Έτσι, τα έθνη καθένα με τη δική του μοναδική κουλτούρα, μπορούν ελεύθερα να συμβιώσουν το ένα πλάι στο άλλο αρμονικά, ειρηνικά και παραγωγικά. Με αυτές τις αρχές πορεύεται η εθνική μας εξωτερική πολιτική. Με τις αρχές ενός σύγχρονου δυτικού ευρωπαϊκού φιλελεύθερου κράτους. Τις αρχές αυτές, εμπλουτισμένες με τις αξίες του ελληνισμού και της ορθοδοξίας, θα προτάσσουμε και θα υπερασπιζόμαστε πάντα.

Ελπίδα και επιδίωξη μας είναι να τις υπερασπιζόμαστε όχι με την ισχύ των όπλων μας, αλλά με το διάλογο και την διπλωματία. Η αμυντική και αποτρεπτική ισχύς των Ενόπλων Δυνάμεων είναι αναμφισβήτητη με την κύρωση της Συμφωνίας για την απόκτηση των γαλλικών αεροσκαφών RAFALE. Η Ελλάδα, όμως, δεν επιθυμεί ούτε να επιδεικνύει ούτε να χρησιμοποιεί τη στρατιωτική της δύναμη. Επιθυμεί την ειρήνη, τη σταθερότητα και την καλή γειτονία, γιατί μόνο έτσι ευνοούν οι κοινωνίες.

Η εξάσκηση του δικαιώματος για επέκταση της εθνικής μας κυριαρχίας στα 12 ναυτικά μίλια στο Ιόνιο είναι ένα μήνυμα ότι η Ελλάδα είναι ανοιχτή στο διάλογο, αλλά ανυποχώρητη στο Δίκαιο. Θεωρώ, λοιπόν, αδιαπραγμάτευτη πράξη εθνικής ευθύνης την κύρωση της Συμφωνίας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε τον κύριο Καββαδά.

Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Κύριε Πρόεδρε πολύ σύντομα και κυρίως γιατί μου απεύθυνε μια ερώτηση ο Εισηγητής της Νέας Δημοκρατίας για το ζήτημα του εάν με Προεδρικό Διάταγμα ή με νόμο, πρέπει να ρυθμιστεί το συγκεκριμένο ζήτημα και τη σχετική διαφορετική άποψη που είχε τότε ο προηγούμενος Υπουργός Εξωτερικών κύριος Νίκος Κοτζιάς. Λέει, λοιπόν, ρητά το άρθρο 27 παράγραφος 1 του Συντάγματος ότι «καμία μεταβολή στα όρια της επικράτειας δεν μπορεί να γίνει χωρίς νόμο που ψηφίζεται με την απόλυτη πλειοψηφία των Βουλευτών». Και επειδή προφανώς η επέκταση των χωρικών υδάτων είναι επέκταση της επικράτειας, τα χωρικά ύδατα είναι μη ξηρό έδαφος κατά τη θεωρία, αυτονόητα και αβίαστα προκύπτει από αυτή τη διάταξη, ότι δεν μπορεί να γίνει με Προεδρικό Διάταγμα η επέκτασή τους. Προβλέπει πράγματι ο Εθνικός Νόμος με τον οποίο κυρώθηκε η Σύμβαση του Montego Bay στο άρθρο 2 του 2321/1995, ότι μπορούν να εκδοθούν προεδρικά διατάγματα. Αυτά τα προεδρικά διατάγματα, όμως, αφορούν τις θαλάσσιες ζώνες, όπου το κράτος δεν ασκεί κυριαρχία, αλλά μόνο κυριαρχικά δικαιώματα. Θέματα προστασίας του περιβάλλοντος ή προπαρασκευαστικές πράξεις, όπως είναι το κλείσιμο των κόλπων ή οι ευθείες γραμμές ακριβώς γιατί αυτές γίνονται εντός των 6 μιλίων. Δεν επεκτείνουν την επικράτεια. Επειδή, όμως, είχε διαφορετική άποψη ο κύριος Νίκος Κοτζιάς εισήγαγα το θέμα στο Επιστημονικό Συμβούλιο και δεν υπήρξε προφανώς ούτε μία γνώμη για την αυτονόητη αυτή τοποθέτηση του Συντάγματος μια που είναι εντελώς ρητή η συγκεκριμένη αυτή ρύθμιση.

Δύο φράσεις για τις παρατηρήσεις του κυρίου Γιώργου Κουμουτσάκου. Όπως παρατήρησε και ο κ. Χήτας, η αντίθεση τότε της Νέας Δημοκρατίας δεν ήταν προσωπικό ζήτημα του τότε τομεάρχη της. Ήταν επί της αρχής. Όχι επειδή οι συνθήκες δεν επέτρεπαν, η αντίρρηση αρχής ήταν όχι επί του Προεδρικού Διατάγματος ή του Montego Bay.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Κύριε Κατρούγκαλε, θα πρέπει να το κλείσουμε το θέμα εδώ γιατί θα θέλει να απαντήσει ο κ. Κουμουτσάκος και δεν είναι παρόν. Θα πρέπει να απαντήσει και είναι λογικό.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Θα διαβάσω μόνο τα συγκεκριμένα αποσπάσματα, κύριε Πρόεδρε.

Αυτό που θα κάνω είναι απλώς να διαβάσω τα συγκεκριμένα αποσπάσματα που ήδη έχω καταθέσει στα πρακτικά, των δύο θεσμικών εκπροσώπων της Νέας Δημοκρατίας του τότε Τομεάρχη Εξωτερικών και Άμυνας. Η δήλωση του Τομεάρχη Εξωτερικών ήταν η εξής, «έδωσαν τη δυνατότητα στην Τουρκία να επιμείνει στη γνωστή της θέση ότι στο Αιγαίο δεν μπορεί να εφαρμοστεί πλήρως το δίκαιο της θάλασσας, διότι πρόκειται για ειδική περίπτωση. Με πρωτοφανή επιπολαιότητα χωρίζουν τη χώρα στη μέση». Η δήλωση του Τομεάρχη Άμυνας ήταν δημιουργούν τετελεσμένα κατ’ αποκοπή και προσχωρούν στην επιχειρηματολογία της Τουρκίας που μιλά για ειδικό καθεστώς στο Αιγαίο. Αυτά κύριε Πρόεδρε γιατί πράγματι πρέπει να πάμε και στην Ολομέλεια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Υπουργός. κύριε Υπουργέ, θα πάρετε τον λόγο παρακαλώ για να ειδοποιήσουμε και την Ολομέλεια η οποία περιμένει την εξέλιξη της δικής μας συνεδρίας για να ξεκινήσει η συζήτηση του επείγοντος νομοσχεδίου για τα γαλλικά αεροσκάφη RAFALE.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε κυρίες και κύριοι συνάδελφοι, σήμερα νομίζω θα ήταν μία μέρα στην οποία θα έπρεπε χωρίς μεμψιμοιρίες, χωρίς διάθεση για αντιπολιτευτική κριτική, να στείλουμε ένα σαφές μήνυμα ότι η Ελληνική Βουλή, ομονοεί ο ελληνικός λαός ομονοεί προς μία κατεύθυνση την επέκταση της εθνικής κυριαρχίας στο Ιόνιο. Αυτό είναι το οποίο καλούμαστε να κάνουμε σήμερα, όλα τα άλλα τα οποία ακούω και μάλιστα με εκπλήσσει η στάση κομμάτων που απλά δηλώνουν παρόντες σε αυτή τη διαδικασία και δεν λένε ξεκάθαρο ναι και απευθύνομαι ιδιαίτερα προς το ΚΚΕ. Αυτή η ψήφος του παρών και όχι της ομόθυμης συμμετοχής σε αυτή την εθνική πράξη, θα κριθεί από τον ιστορικό του μέλλοντος. Ευχαριστούμε τα 102 χρόνια ζωής και αλλά 102 χρόνια στο χρονοντούλαπο της ιστορίας.

Δεν υπάρχει προσπάθεια μετριοπάθειας υπάρχει μια προσπάθεια, να στείλουμε ένα σαφές μήνυμα ότι η Ελλάδα αποφασισμένα και συντεταγμένα ότι ο ελληνικός λαός δια μέσου των εκπροσώπων του ομονοεί προς μία εθνική πολιτική.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Αλλά κάνετε το αντίθετο δεν διαμορφώνεται όρους συναίνεσης. Είναι σοβαρό να κάνατε τέτοιο ολίσθημα εσείς εκπρόσωπος του Υπουργείου Εξωτερικών.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Δεν καταλαβαίνω κύριε Κατρούγκαλε, αν είχατε το θάρρος θα το είχατε κάνει στο παρελθόν. Θα ήθελα λοιπόν να συνεχίσω σε αυτή την κατεύθυνση, στην κατεύθυνση ότι περιμένουμε αυτή την έκφραση σήμερα από τη Βουλή. Το ότι έχει γίνει μέχρι σήμερα αφορά τον ιστορικό του μέλλοντος και αφορά και τον ελληνικό λαό, που κρίνει την υπεύθυνη στάση του κάθε πολιτικού κόμματος. Θεωρώ ότι όντως στο παρελθόν δεν το συζητούσαμε και δεν το συζητήσαμε γιατί οι καταστάσεις ήταν διαφορετικές. Η εξωτερική πολιτική βεβαίως μπορεί να έχει ως ορισμένες αντιλήψεις για τον τρόπο με τον οποίο βλέπει στον κόσμο, αλλά η εξωτερική πολιτική είναι μία μεταβαλλόμενη πολιτική, επηρεάζεται από τις διεθνείς εξελίξεις, επηρεάζεται από το περιβάλλον ασφάλειας, επηρεάζεται από τις διεθνείς συμμαχίες, επηρεάζεται από τον τρόπο που διαμορφώνονται οι συσχετισμοί και με τον ανάλογο αυτό τρόπο, πρέπει να δρας να αντιδράς να δημιουργείς τις καινούργιες συμμαχίες και να καλλιεργείς το έδαφος για τις επόμενες κινήσεις. Και νομίζω ότι αυτό απέδειξε η ελληνική κυβέρνηση όλο το τελευταίο διάστημα, ότι προσπαθεί με πολυμερείς συμμαχίες να οχυρώσει τα επιχειρήματα της χώρας, προσπαθεί με κινήσεις οι οποίες χαρακτηρίζονται στο πεδίο της επέκτασης της εθνικής κυριαρχίας ή των κυριαρχικών δικαιωμάτων να κατοχυρώσει τα εθνικά δίκαια, να δείξει τον τρόπο με τον οποίο μπορεί να αντιμετωπίσει την τουρκική προκλητικότητα και την αμφισβήτηση του διεθνούς δικαίου και να προτάξει τους κανόνες του διεθνούς δικαίου οι οποίοι εφαρμόζονται με συνέπεια, ως μόνο τρόπο για την επίλυση των διμερών διαφορών.

Αυτό προσπαθούμε να κάνουμε. Αυτό κάνουμε. Η συγκεκριμένη Συμφωνία, θα συμφωνήσω, ότι θα μπορούσε να επεκταθεί και παραπέρα. Και είναι κάτι το οποίο βρίσκεται προς συζήτηση. Το έθεσε ο κύριος Λοβέρδος. Γιατί δεν επεκτείνεται και παραπέρα, προς την Κρήτη, προς το Λακωνικό Κόλπο, όπως ετέθη. Είναι πράγματα, τα οποία θα συζητηθούν.

Σήμερα γίνεται ένα μεγάλο πρώτο βήμα. Είναι ώριμο. Είναι ώριμο, μετά από τη συζήτηση, η οποία έγινε με την Ιταλία και τη χάραξη της ΑΟΖ, ως πρώτο βήμα. Έγινε με την συνέπεια, την οποία επιβάλλει ο τρόπος με τον οποίο περιγράφει η Σύμβαση του Μοντέγκο Μπέι. Πρώτα κλείσαμε τους κόλπους, τραβήξαμε τις ευθείες γραμμές και προχωρήσαμε στην επέκταση των χωρικών υδάτων, αιγιαλίτιδας ζώνης.

Βεβαίως, για τις οποιεσδήποτε διαφορές έχουμε, για την οριοθέτηση, πλέον, της αποκλειστικής οικονομικής ζώνης με την Αλβανία, αυτή βρίσκεται στο πλαίσιο μιας διμερούς συζήτησης, για τον τρόπο με τον οποίο θα μπορούσαμε να βρούμε τη διεθνή δικαιοδοσία, για να λύσει τη μεταξύ μας διαφορά.

Νομίζω, ότι αυτά τα οποία, σήμερα, η Βουλή θα αποφασίσει, θα στείλουν ένα ισχυρό μήνυμα στους διαπραγματευτές μας. Στις 25 Ιανουαρίου θα ξεκινήσει ο πρώτος κύκλος των διερευνητικών επαφών με την Τουρκία, μετά από αυτή τη διακοπή των πέντε ετών και μετά από όλα αυτά, τα οποία ζήσαμε μέσα το 2020. Μία πρωτοφανή έκφραση προκλητικότητας από την τουρκική πλευρά, μέσα από την αμφισβήτηση, άμεσα και έμμεσα, της εθνικής κυριαρχίας και των κυριαρχικών μας δικαιωμάτων, μέσα από την εργαλειοποίηση του προσφυγικού, μέσα από τη ρητορική επίθεση απέναντι στην Ελλάδα και στην Ευρώπη από όλους τους ιθύνοντες της τουρκικής ηγεσίας. Θα δώσει ένα ισχυρό επιχείρημα. Ότι η Ελλάδα μπορεί να χειρίζεται τα θέματα της εθνικής της κυριαρχίας με ομοφωνία, ομοθυμία και ότι η εθνική πολιτική, είναι αυτή η οποία θα καθίσει στο τραπέζι στις 25 Ιανουαρίου και δεν θα είναι μια κομματική πολιτική.

Νομίζω, προς αυτήν την κατεύθυνση πρέπει να δουλεύουμε και καλώ τη θέση των κομμάτων, να διαμορφωθεί ενόψει της συζήτησης και στην Ολομέλεια. Είμαι βέβαιος, ότι ο Υπουργός των Εξωτερικών, όπως τακτικά ενημερώνει όλους τους εκπροσώπους των κομμάτων - ιδιαίτερα εσάς κύριε Κατρούγκαλε, ακόμα πιο τακτικά - σας δίνει όλες τις απαντήσεις στα επιμέρους ερωτήματα και θέματα τα οποία θίξατε σήμερα. Και στις συζητήσεις που θα γίνουν και την επόμενη βδομάδα και κατ’ ιδίαν, αλλά και στην Ολομέλεια, νομίζω ότι θα δοθούν όλες οι απαντήσεις, για να μην υπάρχει καμία, μα καμία, αμφισβήτηση, ως προς την διάθεση όλου του ελληνικού λαού, που είναι η στήριξη αυτής της πολιτικής. Δηλαδή, μιας πολιτικής που συμβαδίζει με το Διεθνές Δίκαιο, κατοχυρώνει την επέκταση της εθνικής κυριαρχίας και στέλνει ένα σαφές μήνυμα. Ότι η Ελλάδα, με ειρηνικό τρόπο, μπορεί να επιλύει τις διαφορές της, να επεκτείνει τα σύνορά της και πάνω απ’ όλα, να προστατεύει τα συμφέροντά της.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ορίστε κύριε Μαρίνο, έχετε το λόγο.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.) :** Κάθε κόμμα έχει δικαίωμα και υποχρέωση να θέτει τις θέσεις του. Πολύ περισσότερο, όταν αφορά μια συζήτηση τόσο σοβαρά ζητήματα. Επομένως, είναι καλό να γίνεται συζήτηση επί της ουσίας και όχι με αφορισμούς, στους οποίους επιδόθηκε ο κύριος Βαρβιτσιώτης. Κάθε κόμμα έχει δικαίωμα να τοποθετηθεί με «υπέρ», με «κατά» ή «λευκό». Το ζήτημα είναι η τεκμηρίωση. Και εμείς καλούμε το λαό μας, στη βάση της τεκμηρίωσης κάθε πολιτικής δύναμης, να βγάλει τα συμπεράσματά του. Τα άλλα τα κουβεντιάζουμε και αύριο και στην Ολομέλεια.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Σας ευχαριστούμε κύριε Μαρίνο.

Στο σημείο αυτό ολοκληρώθηκε η δεύτερη συνεδρίαση της Επιτροπής μας.

Κυρίες και κύριοι συνάδελφοι αύριο στις 9.00’ το πρωί, θα έχουμε τη β’ ανάγνωση.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Βρυζίδου Παρασκευή Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Κεδίκογλου Συμεών (Σίμος), Κεφαλογιάννη ΄Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Νόνη (Παναγιώτα) Δούνια, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Μαρίνος Γεώργιος, Κατσώτης Χρήστος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος, και περί ώρα 11.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**